XII боб - Ошиқлар майдони بسم الله الرحمن الرحيم муқаддима\nКимки Аллоҳ йўлидаги мужоҳидга, қийинчиликка тушиб қолган қарздорга ёки мукотаб бўлган қулга ёрдам берса, Аллоҳ унга ўзининг соясидан ўзга соя йўқ бўлган Кунда соя беради”\n“Эй ансор ва муҳожирлар жамоаси, сизларнинг биродарларингиздан бир қавм борки, уларнинг на моли ва на қариндош-уруғлари бор. Сизлардан ҳар бир киши улардан иккита ёки учтасини ўзига қўшиб олсин”\nМУЖОҲИДЛАРНИ КУЗАТИБ ҚЎЙИШ ВА УЛАР БИЛАН ВИДОЛАШУВ ҲАҚИДА ФАСЛ.\n“Аллоҳни измида боринглар. Эй Аллоҳим! Буларга ўзинг мадад бергин”.\nАллоҳга нимани омонат қўйилса, уни сақлайди”\nXIII боб ЖИҲОД НИЯТИ БИЛАН ОТ БОҚИШ ВА УНИ ТАРБИЯ ҚИЛИШНИНГ ФАЗИЛАТЛАРИ БАЁНИДА\nОт уч хил бўлади: Кишига гуноҳ, кишига парда, кишига ажр бўлади.\n2. Бир одам отни Аллоҳ йўлида боқса, сўнг унинг устидаги Аллоҳнинг ҳаққини унутмаса, у от ўзи учун дўзахдан парда бўлади.\nАгар у арқонни узиб кетиб бир ёки иккита тепаликдан ошиб ўтса, уни босиб ўтган изларининг, тезакларининг сонича эгасига ҳасанот ёзилади.\nАжр отлар жиловига боғлангандир, эгалари шунга кўра ёрдамланади ва отларга сарф этгувчилар садақа улашиб қўлини узатган одам кабидир” 133 .\n“То қиёматгача отнинг жиловига боғлаб қўйилган яхшилик: бу ажр ва ғаниматдир”\nОт боқинглар, унинг ч а ккаларини ва қуймучларини силанглар, унга безаклар тақинглар, тумор тақманглар!” 140 .\nРОСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМ ОТЛАРИНИНГ ИСМЛАРИ ҲАҚИДА ФАСЛ\nОТГА ХИЗМАТ ҚИЛИШ ВА УНИ ЭЪЗОЗЛАШ ФАЗИЛАТИ ҲАҚИДА\nБарака отнинг ёлларидадир” 141\nОтнинг яхшилиги – унинг саманлигидадир” 143 .\nРосулуллоҳ соллаллоҳу алайҳи васаллам отларни шиколи (\nXV боб МУЖОҲИД ВА МУРОБИТНИНГ РЎЗА ВА НАМОЗ КАБИ АМАЛЛАРИНИНГ ФАЗИЛАТЛАРИ ҲАҚИДА.\nМУЖОҲИДЛАРГА ЁРДАМ БЕРИШ ВА УЛАРГА ХИЗМАТ ҚИЛИШНИНГ ФАЗИЛАТЛАРИ БАЁНИ\n98. Имом Аҳмад, Ибн Аби Шайба ва Ҳоким Саҳл ибн Ҳаниф розияллоҳу анҳудан қилган ривоятларида Росулуллоҳ соллаллоҳу алайҳи васаллам шундай дедилар:\nأَنَّ رَسُولَ اللَّهِ قَالَ مَنْ أَعَانَ مُجَاهِدًا فِي سَبِيلِ اللَّهِ أَوْ غَارِمًا فِي عُسْرَتِهِ أَوْ مُكَاتَبًا فِي رَقَبَتِهِ أَظَلَّهُ اللَّهُ فِي ظله يَوْمَ لَا ظِلَّ إِلَّا ظِلُّهُ .\n“Кимки Аллоҳ йўлидаги мужоҳидга, қийинчиликка тушиб қолган қарздорга ёки мукотаб бўлган қулга ёрдам берса, Аллоҳ унга ўзининг соясидан ўзга соя йўқ бўлган Кунда соя беради”125. Абдуллоҳ ибн Масъуд розияллоҳу анҳу шундай дедилар: “Аллоҳ йўлида битта қамчи урмоғим, мен учун Ислом буюрган ҳаждан ташқари бўлган ҳаждан яхшироқдир”.\n99. Имом Термизий Абу Умома ал-Боҳилий розияллоҳу анҳудан қилган ривоятларида Росулуллоҳ соллаллоҳу алайҳи васаллам бундай дейдилар:\nقَالَ رَسُولُ اللَّهِ أَفْضَلُ الصَّدَقَاتِ ظِلُّ فُسْطَاطٍ فِي سَبِيلِ اللَّهِ وَمَنِيحَةُ خَادِمٍ فِي سَبِيلِ اللَّهِ أَوْ طَرُوقَةُ فَحْلٍ فِي سَبِيلِ اللَّهِ …\n“Садақотларнинг афзали – Аллоҳ йўлидаги чодирнинг сояси, Аллоҳ йўлида ходим бериш ва Аллоҳ йўлида кучли, катта туяни бериш”126.\nҲадиснинг маъноси, Аллоҳ йўлидаги мужоҳидга ёрдам қилишга тарғиб. Сақланиш учун чодир тикиб бериш ёки унга ёрдам берадиган ходим беришлик ёки уч ёшдан катта бўлган туяни фойдаланиш учун бермоқлик. Чунки булар садақаларнинг энг афзалидир.\n100. Имом Абу Довуднинг Жобир ибн Абдуллоҳ розияллоҳу анҳудан қилган ривоятларида:\nأَنَّ رَسُولِ اللَّهِ أَرَادَ أَنْ يَغْزُوَ فَقَالَ: يَا مَعْشَرَ الْمُهَاجِرِينَ وَالْأَنْصَارِ إِنَّ مِنْ إِخْوَانِكُمْ قَوْمًا لَيْسَ لَهُمْ مَالٌ وَلَا عَشِيرَةٌ فَلْيَضُمَّ أَحَدُكُمْ إِلَيْهِ الرَّجُلَيْنِ أَوِ الثَّلَاثَةِ …\nРосулуллоҳ соллаллоҳу алайҳи васаллам ғазотга чиқмоқни ирода қилдилар ва: “Эй ансор ва муҳожирлар жамоаси, сизларнинг биродарларингиздан бир қавм борки, уларнинг на моли ва на қариндош-уруғлари бор. Сизлардан ҳар бир киши улардан иккита ёки учтасини ўзига қўшиб олсин”127, – дедилар.\nМуоз ибн Жабал розияллоҳу анҳу бундай дейди: “Бир жамоани Аллоҳ йўлида жиҳодга юбориш учун машқларини созлаб, қуроллантириб, от-уловларини жиҳозлаб қўйиш ўнта нафл ҳаждан афзалдир”.\nБилол ибн Саъд бундай дейди: “Омир ибн Абди Қайс розияллоҳу анҳуни Рум ерларида хачирга миниб олиб жиҳод қилиб юрганини ким кўрган. У ўзи хачирга навбат билан минарди ва яна ўзидан сўнг мужоҳидлардан бир нечтасини навбатга олиб оларди”.\nОмир ибн Абди Қайс агар ғазотга чиқмоқчи бўлсалар мужоҳидлардан бир гуруҳни кутиб турардилар-да, уларга: “Мен сизлар билан бирга жиҳодга шерик бўлиб чиқаман. Лекин учта шартим бор, шунга кўнсаларинг сизлар билан бирга жиҳод қиламан”, дердилар.\nУ қандай шарт экан- дедилар.\n– Биринчиси, мен сизларнинг ходимларинг бўламан, мен билан ҳеч ким хизмат талашмайди. Иккинчиси, мен сизларга муаззин бўламан, мен билан ҳеч ким азон айтишни талашмайди. Учинчиси, қурбим етганча сизларга инфоқ-эҳсон қиламан”.128\nСалафи солиҳларимиз мана шундай хислатларга эга бўлганлар. Улардан бири жиҳодга чиқса, биродарларининг ходими бўлмоқликка, уларнинг қалбларига шодлик олиб кирмоққа, йўлини топса уларга ўз ёнидан сарфламоққа ва ҳамроҳларини ўзидан устун кўрмоқликка ҳаракат қилар эдилар. Улар булар ажрини Аллоҳнинг ҳузурида оламан ва Аллоҳнинг ризолигига шулар билан эришаман,- деб умид қилардилар.\nАбу ал-Жаҳм ибн Ҳузайфа ал-Адавий шундай ҳикоя қилади:\n“Ярмук куни амакимнинг ўғлини қидириб жанг майдонига кирдим. Қўлимда бир сув идиш бор эди. Агар у яраланган бўлса сув бераман ва юзларини юваман, – деб ўйладим. Уни излаб топганимда хириллаб турган эди. Мен унга, сув берайми?, – дедим. Ҳа дегандек ишора қилди. Энди сув бермоқчи бўлиб турган эдим. Бошқа бир одамнинг инграгани эшитилиб қолди. Амакимнинг ўғли: “Унга олиб бор – деган ишорани қилди. Борсам у Амр ибн Ос розияллоҳу анҳунинг укаси Хишом ибн Ос розияллоҳу анҳу экан. Унга сув ичасанми?, – деб турган пайтимда бир оз наридан бир одам: Оҳ! Оҳ! – деб инграб қолди. Ҳишом унга олиб бор – дея ишора қилди. Сув идишни кўтариб овоз келган томонга бордим. Борсам, у ҳам жон таслим қилибди. Қайтиб Ҳишомнинг олдига келдим, у ҳам эжон бериб бўлибди. Югуриб амакимнинг ўғлиолдига келдим. Қарасам, унинг ҳам жони узилиб бўлган экан. Уларнинг барчасига Аллоҳнинг раҳмати бўлсин!”.129\nСалафи солиҳларимиз мардлиги-ю матонатларига қаранг! Улар мана шундай машаққатли дамларда ўз биродарларини ўзларидан устун қўярдилар. Ўзлари ташна бўла туриб сувни биродарларига илиндилар. Улар мана шундай олийжанобликлари билан Аллоҳ ризолигига мустаҳиқ бўлдилар.\n101. Ҳоким Абдуллоҳ ибн Аббос розияллоҳу анҳумодан қилган ривоятда:\nأنَّ رسول اللهِ جهَّزَ جيْشًا،فمَشَى مَعَهُمْ إِلَى بَقِيعِ الْغَرْقَدِ،حِيْنَ وَجَّهَهُمْ قَالَ انْطَلِقُوا عَلَى اسْمِ اللَّهِ، اللَّهُمَّ أَعِنْهُمْ\nРосулуллоҳ соллаллоҳу алайҳи васаллам бир қўшинни жиҳозлаб, улар билан бирга Ғарқад номли эжойгача бордиларда, улар билан видолашаётиб бундай дедилар: “Аллоҳни измида боринглар. Эй Аллоҳим! Буларга ўзинг мадад бергин”.\nИбн Асокир ривоятида Абу Бакр Сиддиқ розияллоҳу анҳу Шом мамлакатига аскар юбордилар. Шунда Язид ибн Аби Суфён билан бирга (у шу қўшиннинг чорак қисмига амир эди) пиёда юриб уларни кузатгани чиқдилар. Шунда Язид Абюу Бакр розияллоҳу анҳуга, ё сиз отга миниб олинг, ёки мен отдан тушиб олай,– деди. Абу Бакр розияллоҳу анҳу унга эътироз билдириб: “Сен отдан тушмайсан, мен эса отга минмайман. Чунки, мен бу қадамларимни Аллоҳ йўлида ҳисоб қиляпман!”.\n102. Имом Байҳақийнинг Мужоҳиддан қилган ривоятларида: “Мен ғазотга чиқдим. Бизни Абдуллоҳ ибн Умар розияллоҳу анҳу кузатиб қўйдилар. Хайрлашаётган пайтда бизга шундай дедилар:\nإنَّهُ ليسَ مَعي ما أُعْطيكُماه، ولكِنِّي سمعْت رسول الله يقول: إنَّ اللهَ إذا استُودِعَ شيئًا حَفِظَهُ . أنا اسْتَوْدِعُ اللهَ دينَكُما وَأمانَتكُما وَخواتيمَ أعْمالِكما.\nМенда сизларга бергулик ҳеч нарса йўқ. Лекин мен Росулуллоҳ соллаллоҳу алайҳи васалламнинг “Аллоҳга нимани омонат қўйилса, уни сақлайди” – деганларини эшитганман. Мен динларингизни Аллоҳга омонат қилиб топшираман. Омонатларингиз амалларингизнинг хотимасидир”.130\nАбу Ҳурайра розияллоҳу анҳу бундай дейдилар: “Бир киши дўстига – юр, ҳозир бирга бориб фалончини ғазотга кузатиб келамиз, деса ўша онда Аллоҳ субҳонаҳу ва таоло: “Айтувчига ҳам, унга айтилганга ҳам Тубо (хушхабар) бўлсин! – дейди. Ғазотга кетувчилар қандай кузатилган бўлса, жангдан қайтганда ҳам шундай кутиб олинади”.\n103. Имом Бухорий Соиб ибн Язид розияллоҳу анҳудан қилган ривоятида у:\nقَالَ السَّائِبُ بْنُ يَزِيدَ رَضِي اللَّهم عَنْهم ذَهَبْنَا نَتَلَقَّى رَسُولَ اللَّهِ مَعَ الصِّبْيَانِ إِلَى ثَنِيَّةِ الْوَدَاعِ، مَقْدَمِه من غزوة تبوك.\n“Росулуллоҳ соллаллоҳу алайҳи васаллам Табук ғазотидан қайтаётган маҳалларида, биз Вадоъ саниясига ёш болалар билан биргаликда уларни кутиб олиш учун чиқдик”131, дейди.\nЖИҲОД НИЯТИ БИЛАН ОТ БОҚИШ ВА УНИ ТАРБИЯ ҚИЛИШНИНГ ФАЗИЛАТЛАРИ БАЁНИДА\nوَأَعِدُّوا لَهُمْ مَا اسْتَطَعْتُمْ مِنْ قُوَّةٍ وَمِنْ رِبَاطِ الْخَيْلِ تُرْهِبُونَ بِهِ عَدُوَّ اللَّهِ وَعَدُوَّكُمْ وَآخَرِينَ مِنْ دُونِهِمْ لَا تَعْلَمُونَهُمْ اللَّهُ يَعْلَمُهُمْ وَمَا تُنفِقُوا مِنْ شَيْءٍ فِي سَبِيلِ اللَّهِ يُوَفَّ إِلَيْكُمْ وَأَنْتُمْ لَا تُظْلَمُونَ (الأنفال:60)\n“(Эй мўминлар), улар учун имконингиз борича куч ва эгарланган отларни тайёрлаб қўйингизки, бу билан Аллоҳнинг ва ўзларингизнинг душманларингизни ҳамда улардан ташқари сизлар билмайдиган – Аллоҳ биладиган бошқа бировларни ҳам қўрқувга солурсизлар. Аллоҳ йўлида нимани сарф қилсангиз, сизларга зулм қилинмаган ҳолда комил қилиб қайтарилур”. “Анфол” сураси, 60-оят.\nوَالْعَادِيَاتِ ضَبْحًا(1) فَالْمُورِيَاتِ قَدْحًا(2) فَالْمُغِيرَاتِ صُبْحًا(3) فَأَثَرْنَ بِهِ نَقْعًا(4) فَوَسَطْنَ بِهِ جَمْعًا(5) (العاديات:1-5).\n“(Аллоҳ йўлида) ҳарсиллаб чопадиган, (чопган пайтида туёқларидан) чақмоқлар чақадиган, тонг пайтида (ёв устига) бостириб борадиган, бас, ўшанда чанг-тўзон кўтариб, шу (чанг-тўзон) билан (душман) жамоасининг ўртасига кириб келадиган (от)ларга қасамки...”.“Одиёт” сураси, 1-5-оятлар.\nИбн Аббос, Мужоҳид, Икрима, Қатода ва бошқа уламолар: – Бу оятлардаги учқур отларга ичилган онт, мужоҳидлар ғазотга кирган ва душманга тасодифий ҳужум қилган вақтда миниладиган отларга ичилгандир,– дейдилар.\nЖиҳод учун тайёрланган отларнинг фазилатлари жуда кўп.\nI. Кимки жиҳод нияти билан от боғласа, отнинг тўқлиги, очлиги, чанқоқлиги, сувга қониши, сийдиги, тезаги, еган ўти, ичган суви ва босган қадамлари барчаси қиёмат Кунида унинг амаллари ўлчанадиган тарозининг яхшилик палласига қўйилади.\n104. Имом Бухорий Абюу Ҳурайра розияллоҳу анҳудан қилган ривоятларида Росулуллоҳ соллаллоҳу алайҳи васаллам шундай деганлар:\nمَنِ احْتَبَسَ فَرَسًا فِي سَبِيلِ اللَّهِ إِيمَانًا بِاللَّهِ وَتَصْدِيقًا بِوَعْدِهِ فَإِنَّ شِبَعَهُ وَرِيَّهُ وَرَوْثَهُ وَبَوْلَهُ فِي مِيزَانِهِ يَوْمَ الْقِيَامَةِ.\n“Кимки Аллоҳ йўлида, унга иймон келтирган ва ваъдасини тасдиқлаган ҳолда от боқса, отнинг тўйиши, сувга қониши, сийдиги ва тезаги ҳам қиёмат Кунида унинг тарозисига қўйилади”.\n105. Имом Бухорий ва Муслим Абу Ҳурайра розияллоҳу анҳудан қилган ривоятларда, Росулуллоҳ соллаллоҳу алайҳи васаллам бундай деганлар:\nالْخَيْلُ ثَلَاثَةٌ هِيَ لِرَجُلٍ وِزْرٌ وَهِيَ لِرَجُلٍ سِتْرٌ وَهِيَ لِرَجُلٍ أَجْرٌ فَأَمَّا الَّتِي هِيَ لَهُ وِزْرٌ فَرَجُلٌ رَبَطَهَا رِيَاءً وَفَخْرًا. وَنِوَاءً عَلَى أَهْلِ الْإِسْلَامِ فَهِيَ لَهُ وِزْرٌ وَأَمَّا الَّتِي هِيَ لَهُ سِتْرٌ فَرَجُلٌ رَبَطَهَا فِي سَبِيلِ اللَّهِ ثُمَّ لَمْ يَنْسَ حَقَّ اللَّهِ فِي ظُهُورِهَا وَلَا رِقَابِهَا فَهِيَ لَهُ سِتْرٌ وَأَمَّا الَّتِي هِيَ لَهُ أَجْرٌ فَرَجُلٌ رَبَطَهَا فِي سَبِيلِ اللَّهِ لِأَهْلِ الْإِسْلَامِ فِي مَرْجٍ وَرَوْضَةٍ فَمَا أَكَلَتْ مِنْ ذَلِكَ الْمَرْجِ أَوِ الرَّوْضَةِ مِنْ شَيْءٍ إِلَّا كُتِبَ لَهُ عَدَدَ مَا أَكَلَتْ حَسَنَاتٌ وَكُتِبَ لَهُ عَدَدَ أَرْوَاثِهَا وَأَبْوَالِهَا حَسَنَاتٌ وَلَا تَقْطَعُ طِوَلَهَا فَاسْتَنَّتْ شَرَفًا أَوْ شَرَفَيْنِ إِلَّا كَتَبَ اللَّهُ لَهُ عَدَدَ آثَارِهَا وَأَرْوَاثِهَا حَسَنَاتٍ وَلَا مَرَّ بِهَا صَاحِبُهَا عَلَى نَهْرٍ فَشَرِبَتْ مِنْهُ وَلَا يُرِيدُ أَنْ يَسْقِيَهَا إِلَّا كَتَبَ اللَّهُ لَهُ عَدَدَ مَا شَرِبَتْ حَسَنَاتٍ.\n1. Кишига гуноҳ бўлиши – агар отни риё ва фахр учун, аҳли Исломга қарши фойдаланиш учун боқса, у боққан одам учун гуноҳ бўлади.\n3. Аммо бир одам Аллоҳ йўлида аҳли Ислом фойдаси учун, бир яйловда ёки ўз уйида от боқса, у отни ўша ўтлоқдан ёки уйдан еган ўтларининг, емларининг ва сийдигу тезакларининг сонича у одамга ҳасанот ёзилади.\nЭгаси уни миниб бир дарёдан ўтса, ундан сув ичса ёки эгаси уни суғорса, ичган сувининг миқдорича ҳасанот ёзилади”132.\nII. Кимки Аллоҳ йўлида от боқса, қиёмат Кунида бу от у учун дўзахдан парда бўлади.\nIII. Кимки Аллоҳ йўлида от боқса, у ўз молу дунёсини кечасию кундузи, махфию ошкор, тинимсиз инфоқ-эҳсон қилувчи бандалардан бўлади. Улар учун Роббилари ҳузурида ажр бордир.\nIV. Ўз отига сарф этувчи одам – қўлини садақа билан очиб асло йиғиб олмаган одам кабидир.\n106. Ҳоким, Табароний ва Абу Авона Абу Кабша ал-Анморий розияллоҳу анҳудан қилган ривоятларида Набий соллаллоҳу алайҳи васаллам бундай дейдилар:\nالْخَيْرُ مَعْقُودٌ بِنَوَاصِي الْخَيْلِ إِلَى يَوْمِ الْقِيَامَةِ ، وأهلُها مُعانُون عليها، والْمُنفقُ عليها كالباسط يدهُ بالصَّدقَة…\n“Ажр отлар жиловига боғлангандир, эгалари шунга кўра ёрдамланади ва отларга сарф этгувчилар садақа улашиб қўлини узатган одам кабидир”133.\nV. Аллоҳ субҳанаҳу ва таоло от эгаларини отларга хизмат қилгани ва инфоқ қилгани учун уларга ёрдам беради.\n107. Имом Аҳмад Жобир ибн Абдуллоҳ розияллоҳу анҳудан қилган ривоятида Росулуллоҳ соллаллоҳу алайҳи васаллам:\nالْخَيْلُ مَعْقُودٌ فِي نَوَاصِيهَا الْخَيْرُ وَالنَّيْلُ إِلَى يَوْمِ الْقِيَامَةِ وَأَهْلُهَا مُعَانُونَ عَلَيْهَا فَامْسَحُوا بِنَوَاصِيهَا وَادْعُوا لَهَا بِالْبَرَكَةِ …\n“То қиёмат кунигача отлар жиловига ажр ва унга эргашиш боғлаб қўйилган, отнинг эгалари шунга кўра ёрдамланадилар. Отни қаншарини силанглар ва унинг баракотини Аллоҳдан тиланглар”134.\nVI. Дунё ва охират яхшиликлари то қиёматгача отлар жиловига боғлангандир. Отда ва уни боқишликда яхшилик кўп бўлгани учун араблар отни “яхшилик” деб атаганлар.\n108. Имом Муслим Жарир ибн Абдуллоҳ ал-Бохилий розияллоҳу анҳудан қилган ривоятларида у шундай дейди:\nرأيْتُ رسولَ الله يَلْوي ناصيَةَ فَرَسهِ بإصْبَعِه وهُوَ يقول: الْخَيْلُ مَعْقُودٌ فِي نَوَاصِيهَا الْخَيْرُ إِلَى يَوْمِ الْقِيَامَةِ:الأجْرُ والغَنيمَة…\n“Мен Росулуллоҳ соллаллоҳу алайҳи васалламнинг бармоқлари билан отлари юзини силаб: “То қиёматгача отнинг жиловига боғлаб қўйилган яхшилик: бу ажр ва ғаниматдир”135 – деяётганларини эшитдим, – дейди.\nVII. Росулуллоҳ соллаллоҳу алайҳи васалламга аёллардан кейинги энг суюкли нарса от бўлган.\n110. Имом Насоий Муаққал ибн Ясор розияллоҳу анҳудан қилган ривоятларида у киши:\nلَمْ يَكُنْ شَيْءٌ أَحَبَّ إِلَى رَسُولِ اللَّهِ صَلَّى اللَّهم عَلَيْهِ وَسَلَّمَ بَعْدَ النِّسَاءِ مِنَ الْخَيْلِ .\n“Росулуллоҳ соллаллоҳу алайҳи васалламга аёлларидан сўнгги энг суюкли бўлган нарса бу от бўлган эди”136, – дедилар.\nҲар бир мусулмон отни яхши кўриши суннатдир, гарчи ўзининг оти бўлмаса ҳам.\nVIII. От ўз эгасига ўзини суюкли қилмоғини тилаб дуо қилади. Бу ажабланарли ҳол эмас. Чунки у Аллоҳга ўзига хос бўлган бир услубда дуо қилади. От бошқа ҳайвонлардан идроки, фаҳми ўткирлиги, ҳаракати тезлиги ва тарбияни қабул қилиши билан ажралиб туради.\n111. Имом Насоий, Аҳмад ва Ҳоким, Абу Зарр ал-Ғифорий розияллоҳу анҳудан қилган ривоятларида Росулуллоҳ соллаллоҳу алайҳи васаллам бундай дедилар:\nمَا مِنْ فَرَسٍ عَرَبِيٍّ إِلَّا يُؤْذَنُ لَهُ عِنْدَ كُلِّ سَحَرٍ بِدَعْوَتَيْنِ اللَّهُمَّ خَوَّلْتَنِي مَنْ خَوَّلْتَنِي مِنْ بَنِي آدَمَ وَجَعَلْتَنِي لَهُ فَاجْعَلْنِي أَحَبَّ أَهْلِهِ وَمَالِهِ إِلَيْهِ أَوْ مِنْ أَحَبِّ مَالِهِ وَأَهْلِهِ إِلَيْهِ.\n“Ҳар бир арабий отга ҳар кун саҳар пайт Роббисига бир неча сўзлар билан дуо қилишга изн берилади. Шунда у бундай деб дуо қилади: – Эй Роббим, одам фарзандидан бирортасига мени топширгин ва мени унга аҳлиданда, молиданда суюкли қилгин”137.\nИбн Муборак Садийдан қилган ривоятларида: Амр ибн Утба ибн Фурқод жиҳодга чиққанда тўрт минг динорга бир от сотиб олди. Шунда уни одамлар шунча қимматга от сотиб олди, деб маломат қилдилар. Шунда у бу гапларга жавобан: “Душман томон босган ҳар бир қадами мен учун тўрт минг динордан афзалдир!”138 – деди.\nАмр ибн Утба – кўфалик улуғ зоҳид бўлиб, тобеъийларнинг улуғларидан, мужоҳидлардан ва шаҳидларидандир. Ғазотга чиққанда асҳобларига уларнинг ҳодими бўлишини шарт қиларди.\nАмр ибн Утба:- Мен Аллоҳдан зоҳидликни сўрадим, берди. Дунё қаердан келиб, қаерга кетяпти парво қилмайман. Намозга кучли қилишни сўрадим, менга берди. Шаҳидликни сўрадим, умид қилиб турибман, – дерди.\nАбдураҳмон ибн Язид шундай дейди: “Катта қўшин билан жиҳодга чиқдик биз билан Амр ибн Утба ҳам бор эди. Унинг эгнида янги оппоқ жубба139 бор эди. Бу жуббага оққан қон қандай гўзал бўлади?! – деди у. Жанг қизиган бир пайтда унга душман томонидан отилган тош келиб тегиб, бошини ёриб юборди. Янги жуббасига қон оқди. Аллоҳга шаҳид бўлган ҳолда йўлиқди.\nIX. Кимки Аллоҳ йўлида от боқса, у ажр олади. Чунки у Аллоҳ ва Росулининг буйруғига итоат этди. Аллоҳ таоло Қуръони каримда шундай амр қилади:\n112. Имом Абу Довуд ва Насоий Абу Ваҳб ал-Жумаҳий розияллоҳу анҳудан ривоят қилишларича Росулуллоҳ соллаллоҳу алайҳи васаллам бундай амр қиладилар:\nارْتَبِطُوا الْخَيْلَ وَامْسَحُوا بِنَوَاصِيهَا وَأَكْفَالِهَا وَقَلِّدُوهَا وَلَا تُقَلِّدُوهَا الْأَوْتَارَ.\n“От боқинглар, унинг чаккаларини ва қуймучларини силанглар, унга безаклар тақинглар, тумор тақманглар!”140.\nРосулуллоҳ соллаллоҳу алайҳи васаллам отларга тумор, кўзмунчоқларни тақишдан қайтардилар. Чунки одамлар туморни кўз тегишдан асрайди деб эътиқод қиладилар.\nРосулуллоҳ соллаллоҳу алайҳи васаллам отларининг номлари:\n1) Ассакбу: бу от учқур, оёқларида халқасимон оқ ранг бўлиб, ўнг қўлида оқи йўқ, жаҳлдор от эди. Росулуллоҳ соллаллоҳу алайҳи васаллам биринчи эгаси бир аъробийдан ўн уқяга сотиб олган ва Уҳуд ғазотида шу от билан қатнашган эдилар. Тўқ жигарранг эди.\n2) Сакбун – чарчамай, кўп чопадиган деган маънони англатади.\n3) Аллахиф – гўёки думи билан ерни супуриб кетарди. У отни Фарва ибн Амр ал-Жизомий совға қилган эди.\n4) Лаззоз – устига минган одам “ёпишиб” қоларди. Бу отни Росулуллоҳ соллаллоҳу алайҳи васалламга Муқавқис ҳадя қилган эди.\n5) Аззариб – кучли, салобатли бўлгани учун шундай номланган. Катта, семиз бўлиб уни ҳам Фарва ибн Амр ибн Жизомий ҳадя қилган эди.\n6) Алвард – саман от бўлиб уни Тамийм ад-Доримий ҳадя қилган бўлиб, унга Умар ибн Хаттоб розияллоҳу анҳу берган эдилар.\n7) Сабха - чопганда худди сузиб кетаётгандек юрарди.\nБу етталаси барча уламолар наздида муттафақун алайҳ эди. Бундан бошқа отлари хусусида ҳар хил ривоятлар қилинган. Бу отларнинг исмлари қуйидагича эди: Аблақу – қушдек учадиган маънода, Зул-уққол, Зул-ламма, ал-Муртажил, ал-Мурових, ас-Сархон, ал-Яъсуб, ал-Мандуб, ал-Бахр ва ан-Нажиб.\nУшбу фаслнинг хулосаси шуки: ким от боқса унга яхши ном қўйсин, бу Росулуллоҳ соллаллоҳу алайҳи васалламга эргашиш демакдир.\nРосулуллоҳ соллаллоҳу алайҳи васалламнинг тўртта хачирлари бўлиб, уларни номлари: 1) Дулдул, 2) Физза, 3) Шаҳбоа, 4) Ақба. Тўртинчисини Давмату Жандалнинг хўжайини совға қилган эди.\nТамийм ибн Авс ад-Дорий розияллоҳу анҳу Байт ал-Мақдисга амир эди. Равх ибн Занбоъ унинг зиёратига кирган пайтда аҳли аёли, болалари ва ходимлари билан биргаликда оти учун арпа тозалаётган эди. Бу унинг отини эъзозлаши туфайли эди. У отнинг ёлларини кесишни ёқтирмас эди. Чунки яхшилик ва барака отнинг ёлига боғлангандир.\n113. Имом Бухорий ва Муслим Анас ибн Молик розияллоҳу анҳудан қилган ривоятида Росулуллоҳ соллаллоҳу алайҳи васаллам бундай дейди:\nالبركة في نواصِي الْخيلِ.\n“Барака отнинг ёлларидадир”141\n114. Ад-Доримий Абу Қатода розияллоҳу анҳудан қилган ривоятида бир киши Росулуллоҳ соллаллоҳу алайҳи васалламдан: “Ё Росулуллоҳ, мен бир от сотиб олмоқчиман. Қанақасидан сотиб олай? – деб сўради. Шунда Росулуллоҳ соллаллоҳу алайҳи васаллам:\nاشْتَرِ أَدْهَمَ أَرْثَمَ مُحَجَّلَ طَلْقَ الْيَدِ الْيُمْنَى أَوْ مِنَ الْكُمْتِ عَلَى هَذِهِ الشِّيَةِ تَغْنَمْ وَتَسْلَمْ\n“Қора, қашқа бўлиб оёқларида халқасимон оқи бўлиб олдинги ўнг оёғида оқи бўлмасин ёки мана шу каби қора қизил бўлсин, шунда сен саломат бўлиб кўп ғаниматларни қўлга киритасан”,142 дедилар.\n115. Имом Абу Довуд ва Термизий Ибн Аббос розияллоҳу анҳудан қилган ривоятларида Росулуллоҳ соллаллоҳу алайҳи васаллам айтадилар:\nيُمْنُ الخيل في شُقْرِها.\n“Отнинг яхшилиги – унинг саманлигидадир”143.\n116. Имом Муслимнинг Абу Ҳурайра розияллоҳу анҳудан қилган ривоятида у киши:\nكانَ رسولُ الله يكرَهُ الشِّكالَ من الخيل.\n“Росулуллоҳ соллаллоҳу алайҳи васаллам отларни шиколи (аш-шикол – отнинг ўнг қўли ва ва чап оёғи ёки чап оёғи ва ўнг қўлида оқи бори)ни ёқтирмас эдилар, деди”.\nМУЖОҲИД ВА МУРОБИТНИНГ РЎЗА ВА НАМОЗ КАБИ АМАЛЛАРИНИНГ ФАЗИЛАТЛАРИ ҲАҚИДА.\n117. Имом Бухорий ва Муслим Абу Саид ал-Худрий розияллоҳу анҳудан қилган ривоятларида Росулуллоҳ соллаллоҳу алайҳи васаллам бундай дейдилар:\nمَا مِنْ عَبْدٍ يَصُومُ يَوْمًا فِي سَبِيلِ اللَّهِ إِلَّا بَاعَدَ اللَّهُ بِذَلِكَ الْيَوْمِ وَجْهَهُ عَنِ النَّارِ سَبْعِينَ خَرِيفًا.\n“Аллоҳ йўлида (жиҳодда) бир банда бир кун рўза тутса, Аллоҳ таоло ўша кун сабабли унинг юзини дўзах ўтидан етмиш хариф144 узоқлаштиради”145.\nСалафлардан кўплари жиҳодда рўза тутиб олардилар-да, рўзаларини очмас, рўзадор ҳолида жанг қилар эдилар. Чунки бу билан улар Аллоҳнинг розилигини ва катта савобларни умид қилар эдилар. Бундайлардан бири саҳобий Абдуллоҳ ибн Муҳаррамадир. Абдуллоҳ ибн Умар розияллоҳу анҳу бундай ҳикоя қилади: “Ямома жангида мен Абдуллоҳ ибн Муҳаррама ва Абу Хузайфанинг ходими Солим билан бирга бўлиб қолдик. Бизлардан ҳар биримиз бир кундан навбатчи бўлар эдик. Жанг бошланган кунида мен навбатчи эдим.\nМайдонга кириб Абдуллоҳ ибн Муҳаррамани жанг қилиб, қаттиқ жароҳатланган ҳолда кўрдим. Унинг назмихол жони бор эди. У ўшанда рўзадор эди. Мени кўргач, ифтор маҳали бўлдими? – деб сўради. – Йўқ, ҳали бўлмади, – деб жавоб бердим. У менга:\n– Мана шу идишга озгина сув қолдиргин. Қуёш ботгач ифтор қиламан, – деди. Мен унга сув қолдириб кетдим. Бир маҳал қайтиб келсам, вафот этган экан.”146\n– Бир пайтларда бир йигит кўп вақтлар жиҳод қилган эди, – деб ҳикоя қилади Собит ал-Буноний. Шаҳид бўлиш у йигитнинг орзуси эди. Лекин доим маъракалардан омон чиқар эди. Бир кун ўзига-ўзи шундай деди: “Мен шаҳидликни жуда кўп орзу қилар эдим. Лекин Аллоҳ насиб этмади. Энди уйга қайтиб борсам, албатта уйланаман”.\nҚайлула (пешин вақтидан аввалги уйқу) вақти бўлганда истироҳат учун чодирга кириб ухлади. Пешин вақти бўлганда уни намоз ўқиш учун уйғотдилар. У ўрнидан туриб йиғлай бошлади. Унинг биродарлари, бунга бирор нарса бўлдимикин деб, қўрқишиб унга ачиндилар.\nЙўқ, менга ҳеч нарса бўлгани йўқ. Менинг йиғлашим сабаби олдимга биров келиб: “Юр мен билан қаллиғинг Айнони олдига борамиз”,- деди. Ўрнимдан туриб унга эргашдим. Бир топ-тоза, чиройли боғга кирдик. Боғ шундай гўзал эдики, бунақасини кўрмаган эдим. У боғда ўнта жорияларни кўрдимки, бунақа чиройли қизларни асло кўрмаган эдим. Айно шуларнинг ичида бормикан, деб умид қилдим-да:\nОрангизда Айно борми? – деб сўрадим.\nҲа Айно бор, бизлар унинг жорияларимиз, – деб жавоб қилишди. Мен шеригим билан бошқа бир боққа кирдик. Бу боғ аввалгисидан икки ҳисса чиройли эди. У ерда йигирмата аввалги жориялардан икки ҳисса гўзалроқ жориялар бор эди. Шулардан бири Айно бўлса керак, деб ўйладим-да:\nИчингизда Айно ким? – деб сўрадим.\nАйно ҳам шу ерда. Биз унинг жорияларимиз,- дейишди. Яна ўттизта жориялар билан учрашдим. Бир гумбазга етиб бордик. У қизил ёқутлар билан безатилган бўлиб, атрофни ёритиб турарди. Менга шеригим:\nИчкарига кир! – деди. Мен ичкарига кирдим. У ерда бир қиз бор эдики, гумбазнинг нури унинг олдида хира эди. У билан бир соат гаплашиб ўтирдим. У ҳам менга гапирарди. Шунда менга шеригим:\nЧиқ, кетамиз, – деди. Мен унинг гапини қайтара олмадим. Ўрнимдан туриб чиқмоқчи бўлганимда, у қиз этагимдан тортиб:\n– Бу кеча ифторни бирга қилайлик,- деди.\nУйғоним кетсам, тушим экан. Шунга йиғладим, деди йигит.\nБир оздан сўнг: – отларга мининглар! деган нидо эшитилди.\nЖанг қизиб кетди. То қуёш ботгунга қадар давом этди. Қуёш ботиб ифтор маҳали бўлди. Ўша мужоҳид йигит яраланиб, шаҳид бўлган ҳолда, Аллоҳ ҳузурига йўл олди147.\nАллоҳ йўлидаги мужоҳидга қилган ибодатлари етти юз баробарга кўпайтирилиб берилади. Бу ибодат қайси бўлсин, хоҳ намоз, хоҳ рўза, хоҳ қироат, хоҳ зикр, хоҳ тасбеҳ ва хоҳ истиғфор бўлсин фарқи йўқ.


Трамп Эрон олий раҳбари ва "Инқилоб посбонлари" раҳбарларига қарши санкция жорий қилди\n24 ноябр 2020, Тошкент вақти: 03:01\nАҚШ президенти Дональд Трамп\nАҚШ президенти Дональд Трамп Эронга янги санкцияларни жорий қилиш бўйича қарорни имзолади.\nЯнги санкциялар нишонга олувчи шахслар орасида Эрон олий раҳбари Оятулллоҳ Али Хоманаий ҳам бор.\n24 июнь куни Трамп янги санкциялар Хоманаий ва унга яқин шахсларнинг “муҳим молиявий ресурслар ва ёрдамдан фойдаланишини” чеклашини, бу чора Эроннинг кейинги ҳафталардаги “иғвогарона” ҳаракатларига жавоб эканлигини таъкидлади.\nАҚШ президентни Эрон ўзининг “хавфли фаолияти ва режаларини”, жумладан, ядровий қурол ва баллистик ракета ишлаб чиқариш уринишлари ҳамда терроризмни қўллашни тўхтатмагунича мамлакатга босим ўтказишда давом этишини қўшимча қилди.\nАввалроқ АҚШ молия вазири Стивен Мнучин Трамп унга Эрон ташқи ишлар вазири Муҳаммад Жавод Зарифга қарши санкция жорий қилишга рухсат берганини айтган эди.\nКузатувчиларнинг айтишича, АҚШ президентининг бу қарори президент маъмурияти Эрон билан зиддиятни йўқотишга уринмаётганидан дарак беради.\nЗариф Трамп маъмуриятини “урушга чанқоқликда” айблади.\nЭроннинг БМТдаги вакили Мажид Тахт Раначи эса ўз мамлакати санкциялар таҳдиди остида АҚШ билан музокара олиб бормаслигини таъкидлади.\nЭрон ташқи ишлар вазирлиги матбуот котиби Аббос Мусовий АҚШнинг Хоманаий ва Зарифга қарши “фойдасиз” санкциялар дипломатия эшикларини бутунлай ёпганини айтди.\n21 июнь куни Трамп Эронни халқаро ҳаво ҳудудида учувчисиз бошқариладиган разведка дронини уриб туширишда айблаб, мамлакатга қарши ҳарбий ҳужум уюштириш режасини тасдиқлаганини, аммо кейинроқ ўз фикридан қайтганини маълум қилган эди.\nЭрон эса АҚШ разведка дрони ўз ҳаво ҳудудига учиб ўтганида уриб туширилганини айтиб, АҚШнинг “ҳар қандай агрессиясига қарши тегишли жавоб қайтаришга тайëр”лигини таъкидлади.\nОй бошида Уммон кўрфазида икки нефть танкерига ҳужум қилинган, АҚШ ҳужумларда Эронни айблаган эди. Аммо Теҳрон бу айбловларни рад этиб келади.\nАҚШ давлат котиби Майк Помпео 24 июнь куни Саудия Арабистони ҳамда Бирлашган Араб Амирликлари етакчилари билан учрашди. Помпео улар билан бирга Теҳронга қарши коалиция тузишни истайди.\nБу орада Трамп Эрон билан можаро бошлашни хоҳламаслигини, Теҳрон билан тез орада келишувга эришишга умид қилишини айтди.\n24 июнь куни имзоланган санкциялар Эрон "Инқилоб посбонлари"нинг саккиз нафар юқори мулозимини ҳам нишонга олади.\nСанкциялар уларнинг АҚШдаги мулкини музлатиб, ҳар қандай шахс ёки ширкатнинг улар билан молиявий ҳамкорлик қилишини чеклайди.\nСанкциялар миллиардлаб доллар қийматга эга Эрон мулкларини музлатиб қўяди.\nТрамп 2015 йилда АҚШ Эрон билан тузилган халқаро шартномадан чиқишини эълон қилганидан бери икки давлат муносабатлари кескинлашиб бормоқда.\nАҚШ президенти 2018 йилдан бери 900 дан ошиқ эронлик шахс ва ширкатга қарши санкция жорий қилди.\nНатижада 2018 йилда Эрон иқтисоди 4 фоизга қисқарди.\nХалқаро валюта жамғармаси бу йил Эрон иқтисоди яна 6 фоизга қисқаришини башорат қилмоқда.\nБу орада Эрон валютаси кескин қадрсизланди.\nОй бошида Трамп маъмурияти Эроннинг энг йирик нефть-кимё ширкати "Persian Gulf Petrochemical Industries Company"га қарши санкция жорий қилган эди.


Сурхондарёда қиймати 144 миллион долларлик цемент заводи ишга тушди - Халқ сўзи\n20:23 17 Октябр 2019 Сиёсат\nЛойиҳа қиймати қарийб 144 миллион доллар бўлган корхонанинг биринчи босқичи якунланган. Завод тўлиқ қувват билан ишлай бошлагач, йилига 1,1 миллион тонна цемент ишлаб чиқарилади ва 750 минг тонна цемент экспорт қилинади, 1 125 киши иш билан таъминланади.\nПрезидент Шавкат Мирзиёев ушбу завод салоҳияти билан танишди.\n- Сурхондарё вилоятининг иқтисодий имкониятлари жуда катта. Бу ерда ерости бойликлар кўп. Менделеев даврий жадвалидаги деярили барча элементлар бор. Бундан оқилона фойдаланишимиз, халқимиз манфаати учун ишлатишимиз керак, - деди Президентимиз.\nШу ерда вилоятда саноат, кичик бизнес ва хусусий тадбиркорликни ривожлантириш, ичимлик ва оқова сув тизимларини яхшилаш, қурилиш материаллари ишлаб чиқариш ва экспорт ҳажмини оширишга қаратилган лойиҳалар тақдимоти ўтказилди.\nВилоятнинг ҳар бир туманида 9-12 қаватли уйлар қуриш, Денов тумани иқтисодиётини ривожлантириш, туманда эркин иқтисодий зона ташкил этиш, вилоят экспорт салоҳиятини ошириш, кўпроқ инвестициялар жалб қилиш бўйича мутасаддиларга топшириқлар берилди.


Нурота тумани ҳокимлиги расмий веб-сайти Энди ОТМларга яшаш жойининг ўзидан Давлат хизматлари марказлари орқали ҳужжатлар топширилмоқда » Нурота тумани хокимиятининг расмий сайти\nНурота » Янгиликлар » Энди ОТМларга яшаш жойининг ўзидан Давлат хизматлари марказлари орқали ҳужжатлар топширилмоқда\nЭнди ОТМларга яшаш жойининг ўзидан Давлат хизматлари марказлари орқали ҳужжатлар топширилмоқда\n09 июл 2019 avaz\n]Айни кунларда Навоий вилоятимизнинг барча шаҳар ва туманларидаги давлат хизматлари марказлари мижозлар билан ҳар доимгидан гавжум. Абитуриентлар олий таълим муассасаларидан бештасига ҳужжат топшириш давлат хизматлари марказлари орқали амалга оширмоқда.\nБу йил умумтаълим мактабини битирган ўқувчилар олий таълим муассасаларига бормасдан, яшаш жойининг ўзида давлат хизматлари марказлари орқали ҳужжат топширишни амалга ошириш имкониятига эга бўлишди. Энг муҳим янгиликлардан бири бу давлатимиз томонидан уларга битта эмас, бирданига учтагача ОТМ ҳужжат топшириш, имтиҳон бўладиган жойни ўзи мустақил танлаш ҳуқуқи берилди.\nНурота туманининг энг олис ҳудудида жойлашган Сентоб МФЙ да бу йил ўн биринчи синфни битириб, олий таълим муассасасига ўқишга киришни истаган ёшлар яратилган қулайликдан катта мамнуният билан фойдаланишмоқда.\n– Биз учун ҳужжатларни ҳудуддаги давлат хизматлари марказлари орқали топшириш катта имконият, – дейди тумандаги 21-умумтаълим мактабининг 11-синфини тамомлаган Мирзоев Сайёд Собирович. – Орзуйим келажакда информатика фани ўқитувчиси бўлиш. Шунинг учун Гулистон давлат университети, Жиззах давлат педагогика институти, Навоий давлат педагогика институтларидаги ушбу йўналишларига ҳужжатларимни топширдим. Ҳужжат топширишнинг қулайлиги, таълим мутахассислигини эркин танлаш, – бу биз учун жуда катта имкониятдир.\nНурота туман Давлат хизматлари маркази бош мутахассиси А.Расулов\nЭнди болалар мактабга Давлат хизматлари маркази


ЎзА - Аналог телевидение тугатилди\n17.07.2018 21:44 Чоп этиш версияси\nАналог телевидение тугатилди\n1928 йил 26 июнь куни Тошкентда илк электрон телевизор намунаси муваффақиятли синовдан ўтказилиб, дунёдаги дастлабки электрон телекўрсатув тайёрланган эди. Бу жараён аналог телеэшиттиришлар даврини бошлаб бериб, янги кашфиёт бутун дунёни забт этди.\nТехника тараққиётига ҳамоҳанг тарзда телевидение ҳам ривожланиб борди. Эски мосламалар ва узатгичлар ўрнини янги – янада кучли ва мукаммал техника воситалари эгаллади. Телекоммуникацияларнинг жадал ривожланиши аналог телеэшиттиришларнинг янада сифатли – ер усти эфири рақамли телеэшиттиришларга ўтиш имконини яратди. Ўзбекистонда МДҲ давлатлари орасида биринчилардан бўлиб рақамли телевидение жорий этилди.\nЎзбекистон Республикаси Вазирлар Маҳкамасининг 2017 йил 17 июлдаги “Рақамли телеэшиттиришларга ўтиш ва ер усти аналог телеэшиттиришларни тўхтатишга доир амалга ошириладиган чора-тадбирлар тўғисида”ги қарорига мувофиқ ишлаб чиқилган жадвал асосида Ўзбекистоннинг барча ҳудудларида ер усти аналог телеэшиттиришларни босқичма-босқич тўхтатиш ишлари амалга оширилмоқда.\nЎзбекистон Республикаси Ахборот технологиялари ва коммуникацияларини ривожлантириш вазирлигидан маълум қилишларича, 15 июль куни Тошкентда аналог телеэшиттиришлар тўхтатилди, мамлакатимизнинг барча ҳудудларида эса, бу жараён 2018 йилнинг 5 декабригача амалга оширилади. Шу тариқа, аналог телеэшиттиришлар ватани ўзининг муҳим кашфиётларидан бири билан видолашди.\nРақамли телеэшиттиришларга ўтиш қатор омиллар билан изоҳланади.\nТасвирни узатиш ва қабул қилиш жараёнида уни рақамли қайта ишлаш, янада юқори сифатга эришиш имконини беради. Янги форматда тўсиқларнинг тасвир тиниқлигига таъсири сезиларли даражада камаяди. Рақамли форматнинг афзаллиги – стереотовушлар ва товушларни 5.1 форматда узатиш имконининг мавжудлигидадир. Агар телевизорга бешта оддий ва битта паст частотали колонка уланса, уй кинотеатрини яратиш мумкин.\nМамлакатимиздаги барча аҳоли пунктларини рақамли телеэшиттиришлар билан қамраб олиш мақсадида 90 комплект юқори қувватли ва 404 комплект кам қувватли узатгичлар ўрнатилди. Бундан ташқари, сунъий йўлдош алоқаси бўйича хорижий операторнинг маълум сегментини ижарага бериш ҳисобидан маҳаллий аҳолининг рақамли телеэшиттиришлар хизматидан кенг фойдаланиш имкони яратилди. Давлат телерадиодастурларининг умумистеъмолдаги ижтимоий пакетини чекка ва бориш қийин бўлган аҳоли пунктларига етказиш ишлари амалга оширилди.\nРақамли телевидениедан баҳраманд бўлиш истагида бўлган оддий томошабин телевизори DVB-T2 стандартида ишлай олишини текшириб кўриши зарур. Бугунги кунда мамлакатимизда ишлаб чиқарилаётган аксарият замонавий телевизорлар ушбу стандартда ишлайдиган рақамли тюнерга эга. Унга қўшимча равишда оддий антенна талаб этилади холос. Юртимизда нафақат рақамли сигнални қабул қилишга қодир, айни дамда, Smart-TV ва IP-TV технологияларида ишлайдиган энг замонавий телевизорлар ҳам ишлаб чиқарилмоқда. Шунингдек, истеъмолчилар талабини қондириш мақсадида “Ўзэлтехсаноат” акциядорлик компанияси томонидан беш йил ичида 3 миллион дона рақамли телевизион приёмниклар ишлаб чиқарилади.


Инновацион ривожланиш вазири: «Нуфузли илмий нашрларда мақола чоп этиш – илмий ютуқ эмас, сиёсий масала»\nНима учун ўзбекистонлик етук олимларнинг илмий мақолалари дунёнинг таниқли журналларида кам чоп этилади? Scopus каби илмий лойиҳаларда нима сабабдан ўзбек олимларининг иштироки даражаси паст, уларнинг мақолаларига келтирилган ҳавола-иқтибослар сони кам?\nЎзбекистон Инновацион ривожланиш вазири Иброҳим Абдураҳмонов 26 июнь куни Халқаро пресс-клуб сессиясида мазкур саволларга қуйидагича жавоб берди.\n«Чоп этиш – бу сиёсий масала. Бу – илмий ютуқ эмас. Энг зўр нарсангизни ҳам чоп эта олмайсиз. Масалан, шахсан ўзим қатор журналларнинг таҳрир ҳайъати аъзосиман. Сиёсий масала деганимда нимани назарда тутяпман, бу – жуда катта конкурс. Ҳар бир соҳада олимларнинг ўз йўналиши бор. Давлатлар ҳам бермайди бу конкурсни», – деган Абдураҳмоновнинг сўзларини келтирмоқда Kun.uz мухбири.\nВазирнинг таъкидлашича, нуфузли хорижий илмий нашрларда мақола чоп қилишнинг энг мураккаб томонларидан бири – мақоланинг талаб этилган даражадаги инглиз тилида ёзилган бўлиши кераклигидир.\n«Биз техник инглиз тилида ёза олмаймиз, мақолаларни журналлар талабида бера олмаймиз.\nШунинг учун биз битта катта лойиҳага қўл урганмиз. Буни шу ой ичида эълон қиламиз – Proofreading service.\nМасалан, Хитойга бордик – деярли инглизча гаплашишмайди, бу тилда ёза олишмайди. Лекин ҳар ўнта олимидан биттасининг «Nature»да, «Science»да публикацияси бор. Сўрадик, қандай қилиб? Сабаби – уларда пруфридинг сервислар бор.\nПруфридинг – мақолани текшириб, ўша журналнинг талабига мослаб берадиган хизмат тури. Энг зўр мақолани, энг зўр тадқиқотни берсангиз ҳам, журналнинг талабига тушмагандан кейин, қайтариб юбораверади.\nҲаммани инглиз тилида ёзадиган қила олмаймиз, бу аниқ. Ўзимизнинг тилда ёзамиз ва пруфридинг сервислардан фойдаланамиз. Олимларимиз ўзбек ёки рус тилида чиройли қилиб ёзиб берса, бу хизмат ҳақини биз тўлаб берамиз. Қолаверса, импакт фактори бирдан юқори бўлган ҳар бир мақолага мукофотлар эълон қилмоқчимиз», – деди Инновацион ривожланиш вазири.\nАбдураҳмоновнинг сўзларига кўра, ҳозирда Қозоғистон олимлари Ўзбекистондаги ҳамкасбларига қараганда 1,5 баробар кўп мақола чоп этмоқда. «Сабаби – пруфридинг сервисларидан аллақачон фойдаланишяпти», – дейди у.\n13:47 / 20.06.2021\nТўрт сабаб. Биз нега илмда кундан кунга орқада қоляпмиз?


Унинг аломатларидан (яна бири) – сизлар (нафсни қондириш жиҳатидан) таскин топишингиз учун ўзларингиздан жуфтлар яратгани ва ўртангизда иноқлик ва меҳрибонлик пайдо қилганидир. Албатта, бунда тафаккур қиладиган кишилар учун аломатлар бордир (Рум сураси, 21-оят).\n- Аллоҳ таоло аёлни эркакнинг таскин топиш манбаи қилиб яратди.\n- Аллоҳ таоло аёлни эркак каби инсон қилиб яратди.\n- Аллоҳ таоло эркак-аёл ўртасига меҳру муҳаббатни солиб қўйди.\n- Буларнинг бари тафаккур қиладиган ишдир.\n- Аллоҳ таоло аёлни эркакнинг таскин топиш манбаи қилиб қўйгани, уни эркак каби инсон қилиб яратгани, эркак-аёл ўртасида иноқлик ва меҳрибонлик солиб қўйгани Унинг борлигига, бирлигига далолат қиладиган белгилардан, аломатлардан биридир.\n4507 марта ўқилди\nДругие материалы в этой категории: « Отинойилик – улкан масъулият\tЭр-хотин ҳақлари »


Уй зўравонлигини криминаллаштириш, педофилларнинг очиқ реестри, бепул адвокатлик ёрдами. Ўзбекистон адлия вазирининг фикри • NeMolchi.uz\nBosh sahifa Statistikalar Уй зўравонлигини криминаллаштириш, педофилларнинг очиқ реестри, бепул адвокатлик ёрдами. Ўзбекистон адлия вазирининг фикри\nУй зўравонлигини криминаллаштириш, педофилларнинг очиқ реестри, бепул адвокатлик ёрдами. Ўзбекистон адлия вазирининг фикри\nNemolchi.uz лойиҳаси асосчиси Ирина Матвиенко 2022 йилнинг 7 февраль куни Ўзбекистон Адлия вазирлиги матбуот анжуманида вазир Русланбек Давлетовга гендер зўравонлик бўйича учта савол берди.\n1) Айни пайтда Ўзбекистон қонунчилигида уй зўравонлиги ёки оилавий зўравонлик тушунчаси мавжуд эмас. Оиладаги зўравонликка қарши қонун йщқ, маъмурий ёки жиноят кодексида ҳам бунга оид моддалар йщқ. Хотин-қизларни тазъйиқ ва зўравонликдан ҳимоя қилиш тўғрисидаги қонун оиладаги зўравонликни ўз ичига олмайди. Кодексларда маиший зўравонлик учун махсус жазони назарда тутувчи моддалар йўқ, халқаро стандартларга кўра, бу алоҳида жиноят тури бўлиб, масалан, оиладаги зўравонликни талқин қилишда уни бегона одамнинг зўравонлиги билан тенглаштириш мумкин эмас, чунки ижтимоий муносабатлар ва қарамлик даражаси бутунлай бошқача. Дарҳақиқат, ушбу турдаги ҳуқуқбузарликлар, яъни оиладаги зўравонлик энди декриминаллаштирилди. Бу йўналишда давлат томонидан қандай ишлар амалга оширилмоқда ва Адлия вазирлиги Ўзбекистонда оиладаги зўравонликни криминаллаштириш ҳақида қандай фикрда?\n2) Зўравонлик қурбонлари билан ишлашда мен, масалан, бутун мамлакат бўйлаб “Мадад” нодавлат нотижорат марказлари томонидан бериладиган юридик маслаҳатлар эмас, балки адвокат ёрдами ҳам нақадар долзарб эканини кўраман. Бу уларнинг манфаатларини судда ҳимоя қилишни ўз ичига олиши керак. Афсуски, бу катта бўшлиқ қонунчилигимизда кўзда тутилмаган; аёллар, ҳатто юридик маслаҳат олгандан кейин ҳам, судга боришлари ва ўз манфаатларини ҳимоя қилишлари керак, чунки адвокат хизматлари кўпинча жуда қиммат. Ва агар айбланувчи адвокат ёллаган бўлса, у ҳолда аёл судда мағлуб бўлиши тайин.\nАдашмасам, 2018-2019 йилларда Адлия вазирлиги Адвокатлар палатаси билан биргаликда бепул юридик ёрдам кўрсатиш тўғрисидаги қонун лойиҳасини ишлаб чиққан. Назарий жиҳатдан, у 2020 йил 1 январдан кучга кириши керак эди. Ушбу лойиҳада “pro bono” адвокатлик хизматларини кўрсатишдай муҳим банди бор эди. Билмоқчиманки, ушбу қонун лойиҳасини кўриб чиқиш қайси босқичда ва сиз уни гендер нормаларини ҳисобга олган ҳолда мослаштиришни режалаштиряпсизми?\n3) Ўтган йилнинг кузида вояга етмаганларга нисбатан номақбул ҳатти-ҳаркатлар учун жазо кучайтирилди. Аммо парламент томонидан маъқулланган ўзгартиришларни ўрганадиган бўлсак, кучайтириш асосан такрор содир этилган жиноятларга тааллуқли бўлгани, бирламчи ўзгаришлар эса унчалик катта бўлмаган, асосан жарима кўзда тутилганини кўриш мумкин. Декабрь ойида Адлия вазирлиги томонидан хотин-қизларни тазйиқлардан ҳимоя қилиш бўйича жуда чиройли баёнот эълон қилинганини инобатга олиб, биринчи марта содир этилган бундай жиноятлар учун жазони кучайтириш режалаштирилганми ёки йўқ? Педофилларнинг очиқ реестри ҳақида қандай фикрдасиз? Қозоғистонда бу амалиёт аллақачон мавжуд.\nАдлия вазири Русланбек Давлетовнинг жавоблари:\nСаволларингиз учун катта раҳмат. Аввало, оиладаги зўравонликни криминаллаштириш жуда мураккаб ҳуқуқий тушунча, чунки, умуман олганда, сиз таъкидлаганингиздек, қонун қабул қилинган ва зўравонлик жиноят деб ҳисобланади, ҳимоя механизмлари, жумладан, ордер мавжуд, лекин у нафақат оилавий зўравонлик, балки умуман хотин-қизларга нисбатан зўравонликни назарда тутади.\nБиз оиладаги зўравонликни алоҳида кўрсатиш ва алоҳида диспозиция қилиш масаласини ўрганяпмиз. Бизга бир ой аввал оиладаги зўравонликни давлат томонидан ҳимоя қилиш чораларини кучайтириш бўйича кўрсатма берилган эди ва тез орада уларни жорий қиламиз. Ҳозир экспертлар томонидан ўрганиш давом этмоқда, чунки Ўзбекистонда оиладаги зўравонлик жуда кенг тарқалганини биласиз. Ва баъзида, бизнинг менталитетимиз туфайли, баъзи эркак, шу жумладан давлат хизматчиларининг бу масалага муносабати туфайли кўпинча бу масала оммага чиқарилмайди. Яъни айрим ҳатти-ҳаракатларни жиноят деб малакалашда жуда эҳтиёт бўлиш керак, чунки эртага қўллаш амалиёти зарар кўриши мумкин. <...> Кўрсатмалар бўйича жавобгарликка тортилиши амалиётимизда бор. Исбот стандарти нуқтаи назаридан, биз жуда эҳтиёт бўлишимиз керак. Аммо бу масала ўрганилмоқда. Мен ҳозир “ҳа, киритамиз, ҳа, қиламиз” деб айта олмайман, чунки бошқа инстанциялар – парламент, ҳукумат бор, биз буни ишлаб чиқамиз, лекин бизнинг мақсадимиз ва саъй-ҳаракатларимиз, умуман, хотин-қизларни ҳимоя қилишнинг давлат механизмини фаоллаштиришни таъминлашга қаратилган.\nАдвокатлар масаласи. Биз ҳам ушбу қонун лойиҳасини жамоатчилик муҳокамасига чиқардик ва вазирликлар ўртасида бепул хизматлар кўрсатиш ҳажми бўйича маълум мунозаралар бўлди, чунки бу маблағ масаласи. Ҳозирги вақтда давлат Жиноят-процессуал кодексига мувофиқ вояга етмаганлар, қарамоғида бўлганлар ва бошқа ҳолатларда адвокатнинг мажбурий иштироки мавжуд бўлганда давлат молиялаштиради. Лекин бу ерда сиз барча ҳолатларда аёлларга нисбатан муаммони кўтаряпсиз. Бу ишламайди. Барча ҳолатларда бу ишламайди. Агар ажралиш билан боғлиқ бўлса, у ишламайди. Чунки иккинчи томон ҳам бор. Давлат бир томонни молиялаштира олмайди, чунки бу фуқаролик низоси. Ва бу ерда биз аёл зўравонлик, оиладаги зўравонлик ва у билан боғлиқ зарар ва ҳоказолар бўйича ўзини аниқ ҳимоя қила олмайдиган ҳолатларни ҳисобга олишимиз керак. Бу ерда давлат томонидан бепул юридик хизматлар кўрсатиш чегаралари бўлиши керак, чунки бу халқнинг пули ва бу энг муҳим масала. Шунинг учун биз бу қонунни ўтказиб юбора олмадик. Лекин ҳозир сўнгги босқичдамиз, барча томонларда маъқулладик ва бу йил бу қонунни қабул қилиш биз учун устувор вазифадир.\nБиз биринчи марта маълум тоифадаги фуқаролик ишлари бўйича, айрим тоифадаги маъмурий ишлар бўйича бепул юридик хизматларни очяпмиз. Бундай муаммоларни кўтараётганингиз учун раҳмат ва биз бу йўналишда ишлашда давом этамиз.\nВояга етмаганларнинг жинсий эркинлигига қарши ҳатти-ҳаракатлар масаласи. Улар бўйича жазо чоралари, айтганингиздек, кучайтирилди. Аммо илк бор содир этилса ҳам модда қўлланилади, тўғрими? Амалиётда аҳлоқсиз ҳатти-ҳаракатлари фарқланади, шунинг учун жарима ва бошқа жазо турлари кўзда тутилган. Бу ҳатти-ҳаракатларнинг жамоат хавфини ҳисобга олган ҳолда, шунчаки жавобгарликни кучайтириш керак эмас, албатта, лекин биз буни ўрганмоқдамиз. Иккинчи қисми бўйича ўрганишлар инобатга олиниб, жамиятимизда ҳам айнан шу масалада муаммо борлиги аниқланган. Айрим ҳолатлар жамоатчилик норозилигига сабаб бўлади, лекин биз кўпларини кўрсатмасликка мажбурмиз. Шу жумладан, стереотипик фикрлаш туфайли.\nРеестрга келсак, мен уни бутунлай қўллаб-қувватлайман, чунки биз коррупцияга оид жиноятлар реестрини жорий қилдик ва бунинг учун ҳам жуда яхши натижа беради. Лекин бир нарсани инобатга олмасдан иложи йўқ. Бизда судланганлик муддати тугаши, судланганликни олиб ташлаш деган тушунча бор. Судланганлик олиб ташлангандан кейин, кодексга кўра, биз жиноятчини реестрдан олиб ташлашимиз керакми ёки йўқ? Бу ҳуқуқий жиҳатлар ҳам мавжуд, чунки унинг судланганлиги олиб ташланган бўлса, у аллақачон қонун нуқтаи назаридан судланмаган деб ҳисобланади. У эркин одам. Шунинг учун, бу хусусиятларни ўрганиш керак, лекин умуман олганда, мен бу фикрни қўллаб-қувватлайман.


Вилоятда мева-сабзавот етиштириш ва уни экспорт қилиш кўлами йилдан-йилга кенгаймоқда. Биринчи Президентимизнинг 2016 йил 12 апрелдаги “Мева-сабзавот, картошка ва полиз маҳсулотларини харид қилиш ва улардан фойдаланиш тизимини такомиллаштириш чора-тадбирлари тўғрисида”ги қарори бу борадаги ишларни янги босқичда давом эттиришда муҳим дастуриламал бўлмоқда.\nҲозирги кунда вилоят фермер хўжаликлари 26 минг 580 гектар майдонда боғдорчилик, 13 минг 851 гектарда узумчилик билан шуғулланмоқда. Шу йил пойтахтимизда ўтказилган I Халқаро мева-сабзавот ярмаркаси вилоят фермер ва деҳқонлари учун хорижий компаниялар билан ҳўл ва қайта ишланган мева-сабзавот маҳсулотларини етказиб бериш борасида ўзаро манфаатли шартномалар имзолашда катта имконият яратди.\nЖорий йил вилоятда 3 миллион 86 минг тоннага яқин мева-сабзавот, узум, картошка ва полиз маҳсулотлари етиштириш кўзда тутилган бўлиб, бунда умумий майдони 774,7 гектар бўлган иссиқхоналар фаолияти ҳам муҳим аҳамият касб этмоқда. Жорий йил якунига қадар ҳудуддаги иссиқхоналардан яна 29,1 минг тонна помидор, 14,1 минг тонна бодринг ҳосили олиш мўлжалланмоқда. Бу маҳсулотлар қиш фаслида халқимиз дастурхонига тортиқ этилиш билан бирга, экспортга ҳам йўналтирилади.\nВилоятда қишлоқ хўжалиги маҳсулотларини етиштириш, қайта ишлаш ва ички истеъмолдан ортиқ қисмини экспорт қилиш борасида салмоқли ютуқларга эришилмоқда.\n– Чирчиқ шаҳрида ўтказилган биринчи ҳудудий мева-сабзавот ярмаркасида вилоятнинг барча туман ва шаҳарларидан 70 дан ортиқ фермер хўжалиги, 25 қайта ишлаш корхонаси билан бирга биз ҳам иштирок этдик, – дейди «Новоташкентский консервный завод» масъулияти чекланган жамияти директори Илҳом Акбаров. – Мазкур ярмаркада ички бозордаги харидорлар билан 100 миллион сўмлик шартномалар имзоладик. Мева-сабзавот, полиз маҳсулотлари етиштирадиган фермерлар билан ҳамкорлик қилиш бўйича келишиб олдик.\n«Новоташкентский консервный завод» масъулияти чекланган жамияти жорий йилда фермер хўжаликларидан харид қилган 700 тонна мева-сабзавотдан консерва маҳсулотлари тайёрлади. Маҳсулотлар ички бозорга етказиб бериш билан бирга, экспорт ҳам қилинмоқда. Корхонанинг ташқи бозордаги харидорлар билан 1 миллион долларлик шартномаси бор. Келгуси йили ишлаб чиқариш ҳажмини янада ошириш, 2 минг 500 тонна маҳсулотни қайта ишлаш мўлжалланмоқда.\nАйни пайтда вилоятда 240 омбор ва совуткич мавсумга шай ҳолатда бўлиб, уларда 121 минг 325 тонна маҳсулотни сифатли сақлаш учун барча имкониятлар яратилган.\nМанба: Икром Аввалбоев, ЎзА


Бирлашган Миллатлар Ташкилоти маълумотларига кўра, айни пайтда дунё бўйича 500 миллиондан зиёд киши гиёҳвандлик воситаларига қарамликдан азоб чекаётир. Уларнинг аксариятини\n30 ёшгача бўлган навқирон авлод вакиллари ташкил этаётгани ҳамда гиёҳвандларнинг катта қисми бедаво дард — ОИТСга чалинаётгани янада ачинарлидир. Хўш, бугун глобал муаммолар қаторида турган бу иллатдан — балои офатдан ўсиб келаётган ёш авлодни қандай асраш мумкин? Мамлакатимизда гиёҳвандликнинг олдини олиш ва унга қарши кескин курашиш мақсадида олиб борилаётган кенг қамровли чора-тадбирларнинг самарадорлигини янада ошириш учун нима қилмоқ керак?\n— Гиёҳвандлик — фожиалар гирдобидир, — дейди “Камолот” ёшлар ижтимоий ҳаракати Самарқанд вилояти кенгаши раиси ўринбосари Жасур Раҳмонов. — Вилоятимизда бу иллатнинг олдини олиш, ёшлар ўртасида соғлом турмушни тарғиб қилиш мақсадларига йўналтирилган ишлар изчиллик билан амалга оширилмоқда. Жумладан, кенгашимиз қошида ОИТС ва гиёҳвандликнинг олдини олиш тўгараги фаолият кўрсатаётир. Ушбу тўгарак фаоллари томонидан минисессиялар ташкил қилиниб, шу йилнинг ўзида бу ишга қарийб 500 нафар йигит-қиз жалб қилинди. Мазкур тадбирларда гиёҳвандлик ва унинг ортида турган -хатарлар, касалликлар атрофлича тушунтирилмоқда, “Биз соғлом турмуш тарафдоримиз!” мавзуида буклетлар тарқатилмоқда. Бундан ташқари, вилоят наркология диспансери, вилоят ОИТСга қарши курашиш маркази, вилоят соғлиқни сақлаш бошқармаси билан ҳамкорликда касб-ҳунар коллежларида, олий таълим муассасаларида мавзу юзасидан давра суҳбатлари, турли спорт мусобақалари ўтказилаяпти. Асосий эътибор ёшларнинг онгида аср вабосига қарши маълумотлар базасини кенгайтиришга қаратилган.\nДарҳақиқат, мактабда, лицей ва коллежда, олий ўқув юртларида ёшларнинг онгу тафаккурига миллий ва умуминсоний қадриятларни чуқур сингдириш, кашандалик, ичкиликбозлик, гиёҳвандлик, ОИТС каби иллатларга қарши иммунитетни шакллантириб, соғлом турмушга бўлган интилишини кучайтириш мақсадида қилинаётган ишлар диққатга сазовордир. Бироқ ёшлар орасида гиёҳвандлик асирига айланиб қолиш ҳолатлари учраб тургани ҳам сир эмас. Бунинг сабаби, назаримизда, дарсдан сўнг ўсмирларнинг ота-она -эътиборидан четда қолаётгани билан боғлиқ. Тарбия соҳасида бўшлиқнинг пайдо бўлиши носоғлом турмуш омилларига йўл очиб бермоқда.\n— Юртимизда ёш авлод учун яратилаётган имкониятларга ҳар қанча ҳавас қилса, арзийди, — дейди қўшработлик педагог, меҳнат фахрийси, “Эл-юрт ҳурмати” ордени соҳиби Абдуқодир Абдувоҳидов. — Лекин бу имкониятлардан барча ёшлар муносиб фойдаланаяпти, дейиш қийин. Кўпинча кечки тановулдан сўнг саломатликка фойдали, деб -кўчада сайр қиламан. Ана шунда баъзан бир-икки ёшларнинг кўча четида ўтириб олиб, сигарета бурқситганча пивохўрлик қилаётганига гувоҳ бўламан. Уларнинг ота-оналарини яхши танийман. Ана шу ота-оналарни фарзандига кўпроқ эътибор қаратишга ундаб, маслаҳат берган пайтларим кўп бўлган. Баъзилар буни тўғри тушуниб, ҳушёр тортади. Айримлар эса “Сизга оғирлиги тушмасин!” қабилидаги гаплари билан дилимни хира қилади.\nШуни алоҳида таъкидлаш жоизки, бугунги шиддаткор замонда фарзандларимизни, ёшларимизни ҳар қандай иллатдан, хусусан, гиёҳвандликдан асрамоғимиз, гўзал ҳаётнинг, саломатликнинг қадрига етишни ўргатмоғимиз, зийрак, фаол ҳамда фидойи бўлмоғимиз шарт ва зарур.\nМазкур рукндаги бошқа мақолалар: « Янги вакцина тақдимоти\tТиббиётнинг янги имкониятлари »


АУТСОРСИНГ ТИЗИМИ ВАЗИРЛИК БЎЛИНМАЛАРИДА ЖОРИЙ ЭТИЛАДИ 2017 йил 24 ноябрда Ўзбекистон Республикаси Вазирлар Маҳкамасининг «Ўзбекистон Республикаси Мудофаа вазирлиги қўшинларида ҳарбий хизматчиларни овқатланиши сифатини тубдан яхшилаш чора-тадбирлари тўғрисида»ги қарори эълон қилинди.\nТИББИЙ КЎРИК ЎТКАЗИЛДИ Дарҳақиқат, инсон учун саломатликдан ортиқ азиз неъмат бўлмаса керак. Шу сабаб, ҳарбий хизматчилар ва уларнинг оила аъзолари ижтимоий ҳимояси ҳақида сўз кетганда, саломатликлари билан боғлиқ масала ҳамиша эътиборда туради. Касалликни даволагандан унинг олдини олган яхши, дейдилар.\nЖОНГА ЖОН ШИФОКОРЛАР Қадимда бир бадавлат киши оғир дардга чалинибди. Касаллигининг давосини тополмай роса қийналибди. Охири бир хизматчисига жар солишни буюрибди. Жарчи шаҳар кўчалари ва бозорларда юриб: «Кимда-ким хўжайинимизни дарддан халос қилса, хожам ўша кишига бойлигининг ярмини беради!» – деб ҳайқирибди.\nЧЕГАРАЧИЛАРГА УЙ ТОПШИРИЛДИ Мамлакатимиз мудофаа тизимида амалга оширилаётган изчил ислоҳотлар жараёнида миллий армиямизнинг жанговар қудратини янада юксалтириш, ҳарбийларнинг профессионал малакасини ошириш, уларни ҳар томонлама қўллаб-қувватлашга алоҳида эътибор қаратилмоқда.\nЯНГИ РЕАНИМОБИЛЛАР Мудофаа вазирлиги Марказий ҳарбий клиник госпитали ҳамда Самарқанд, Фарғона, Термиз ҳарбий госпиталларига замон талабларига тўлиқ жавоб берадиган 4 дона реанимобиль тиббиёт машиналари топширилди.\nТИББИЁТ СОҲАСИДАГИ ЯНГИЛАНИШЛАР Ўтган йиллар давомида ҳарбий тиббиёт соҳаси улкан ўзгариш ва янгиланишлар сари юз бурди. Ислоҳотлар жараёнини кузатар эканмиз, бугун ҳарбий хизматчилар ва улар оила аъзоларининг тиббий хизматдан фойдаланиш имкониятини яхшилаш вазифаси ижтимоий ҳимояни кучайтиришга қаратилган чора-тадбирлар ичида салмоқли ўрин эгаллаётганини кўрамиз.\nСОҒЛОМ ТИШЛАР – ГЎЗАЛЛИК ТИМСОЛИ ...Бўлимимиздаги шифокорларнинг барчаси ўз соҳасининг билимдони. Уларнинг ҳар бири ҳақида ёзсангиз арзийди. Сизларга мазкур шифохонада 24 йилдан буён фаолият юритиб келаётган устозимиз малакали шифокор Ҳусниддин Азимшайховни тавсия қиламан. Фидойи, жонкуяр ва жуда камтар инсон».\nСАХОВАТЛИ ЗАМИН НЕЪМАТЛАРИ Куз улуғвор фасл. Саховатли она замин бағрида етиштирилган ҳосилнинг катта қисми шу фаслда йиғиштириб олинади. Айни кунда қишлоқ хўжалиги маҳсулотларини йиғиштириб олишнинг сўнгги босқичлари бошланган.\nЮРТ ҲИМОЯЧИЛАРИГА ФАРҒОНАДА ҚУРИЛАЁТГАН УЙЛАР Бунёдкорлик ўзбек халқига хос фазилат. Мустақиллик йилларида барпо этилган замонавий турар-жойлар, бинолар, кўприклар фуқароларимиз қалбида фахр уйғотмоқда. Бу ишлар бугунги кунда ҳам давом эттирилиб, йилдан-йилга қишлоқ ва шаҳарларимиз обод бўлиб бормоқда.\nЧЕГАРАЧИЛАРГА ЯНГИ УЙЛАР КАЛИТИ ТОПШИРИЛДИ Қўрғонтепа туманида Ўзбекистон Республикаси Миллий хавфсизлик хизмати Чегара қўшинларининг бир гуруҳ ҳарбий хизматчилари учун мўлжалланган икки қаватли учта янги уй фойдаланишга топширилди.


“Хотин, сен вақтинча Президент бўлиб тур…” « Ўзбекистон Халқ Ҳаракати\n“Хотин, сен вақтинча Президент бўлиб тур…”\n24 June 2013 - 10:36\nБу гап жиддий гап. Президентлик муддати тугаётган Озарбойжон раҳбари Илҳом Алиев қайта тахтга келиш учун мана шундай сиёсий усулни ишлатишга қарор қилганга ўхшайди. (centrasia.ru). Аслида бунга ўхшаш усуллар сиёсатда янгилик ҳисобланмайди.\nАҚШ собиқ президенти Билл Клинтон хотини Хиллери Клинтонни Президент бўлишга ташвиқ қилганди. Албатта, Билл Клинтон бу ишни ўзининг қайта тахтга келиши учун қилмаганди. Унинг хотини президентлик мусобақасини ҳозирги Президент Обамага ютқазсада, кейинчалик Ташқи Ишлар Вазирлиги лавозимини эгаллаганди.\nРусия Президенти Путин хотинига бўлмаса ҳам яқин ҳамкори Димитрий Медведевга Президентлик мақомини омонатга бериб турганди. Чунки у Илҳом Алиев каби кетма кет учинчи марта давлат раҳбарлигига сайлана олмасди. Гўё сиёсий одоб ўрнаги сифатида ўз дўстига мақомини вақтинча ҳадя қилганди.\nТуркияда ҳам ҳозирги Бош вазир Тойиб Эрдўғон ўзи парламент аъзоси бўлмагани учун партиядош дўсти Абдуллоҳ Гулнинг 2002 йилги сайловлардан кейин Бош Вазир бўлишига рози бўлганди. Туркияда парламент бошқаруви ҳукмрон бўлгани тафайли 2007 йилги Президентлик сайловларида партия раиси Эрдўғон эмас, яна Абдуллоҳ Гул Президентликка номзод бўлди. Тойиб Эрдўғон учун сиёсат майдони доимо муаммоларга тўла бўлган аслида. У устози Эрбоқоннинг “Фазилат” партиясида раҳбарликни қўлга олиш учун кураш бошлаган пайтда ҳам ўзи партия раислигига номзод бўла олмагани учун бу ишни Абдуллоҳ Гулга топширганди…\nОзарбойжонда бу йил президентлик сайловлари ўтказилади. Учинчи марта номзод бўла олмайдиган Илҳом Алиев вақтинчалик президентликни хотини Меҳрибон Алиевага бериб туришга қарор қилганга ўхшайди. Бу ҳам ўзига яраша бир сиёсий “одоб” ўрнаги. Сайлов дейсизми? Бундай натижаси олдиндан маълум сайловларнинг ўйин ва масхарабозликдан иборат эканлигини ҳамма яхши тушунса керак…


«Барча тўсиқлар олиб ташланди». Навоий эркин иқтисодий зонаси директори билан суҳбат\n19:05 / 22.05.2019 12008\nKun.uz мухбири Навоий эркин иқтисодий зонаси директори Ҳабиб Абдуллаев билан суҳбат уюштирди. Директор кўп йиллар давомида эркин иқтисодий зоналарда айрим тўсиқлар мавжуд бўлгани ва бу Навоий ЭИЗга инвестиция олиб кириш учун катта ғов бўлгани, ҳозирда бундай тўсиқлар олиб ташлангани ҳақида айтиб берди.\n— Эркин иқтисодий зона тушунчасининг маъноси қандай? ЭИЗ ўзида нималарни мужассам этади ва уларнинг ютуқ тарафлари нимада?\n— Эркин иқтисодий зоналар деб, баъзида махсус эркин иқтисодий зоналар дейилади, белгиланган ҳудудда алоҳида қоидалар, масалан, солиқ, божхона, маъмурий имтиёзлар юритилишига айтилади. Маъноси шундаки, ҳудуд ичидаги компания бир неча ютуқларига эга. Табиийки, бу осонгина бўладиган ишлар эмас. Албатта, бирор мақсад билан амалга оширилади. Мақсад мамлакатни ривожлантиришга қаратилади. Бунда бирор соҳани ривожланиришни ҳам кўзда тутиши мумкин. Бизнинг ҳолатда эса гап бутун комплекс ҳақида кетади. Навоий ЭИЗда солиқ бўйича имтиёзлар, божхона тўловларидан озод этиш, соддалаштирилган маъмурий процедуралар, енгиллаштирилган иммиграция масалалари назарда тутилган.\n— Ҳозирги кунда Навоий ЭИЗда қандай корхоналар фаолият юритмоқда?\n— Навоий эркин иқтисодий зонаси универсал тарзда бўлиб, ҳар қандай йўналишда корхоналар фаолият юритиши мумкин. Асосан юқори технологияли, инновацион, импорт ўрнини босувчи, экспортга мўлжалланган лойиҳалар устувор ҳисобланади. Албатта, ҳудудга кираётган корхона ҳам бир мантиққа асосланади. Бизнинг ҳудудда асосан қазиб чиқариш, минерал ресурсларни қайта ишлаш ишлари олиб борувчи корхоналар фаолият юритади. Навоий ресурсга бой вилоят ҳисобланади. Бу ресурсларни ер қаъридан қазиб чиқариш учун юқори технологияли ишлаб чиқариш зарур. Мақсад хом ашёни эмас, уни ишлаб чиқариш бўлади. Юқори айтганимдек, юқори технологияли, инновацион, импорт ўрнини босувчи, экспортга мўлжалланган маҳсулотлар бўлиши лозим. Оддий мисол, қурилиш материалларини олайлик. Турли-туман хом ашёни талаб қилади, маҳсулот ассортименти ҳам жуда кенг. Қурилиш ишларидаги «портлаш» фақатгина бизда эмас, бошқа Ўрта Осиё ва Яқин Шарқ давлатларида ҳам кетмоқда. Россия ҳам бир катта бозор. Маҳсулотларимиздан мармарни мисол қилсак, бизда жуда сифатли мармар қазиб олинади. Бизнинг мармар дунё миқёсида ўз ўрнига эга. Буни қазиб олиш, унга ишлов бериш, тайёр маҳсулот ҳолига келтириш - ҳаммаси яхлит бир жараён. Бу ишлаб чиқариш учун эса инвестиция жуда зарур. Қимматбаҳо ускуналар, мутахассислар зарур. Ҳозирча бу масалаларда муаммолар бор. Лекин салоҳият жуда юқори. Айнан мармар масаласида бизга хорижлик ҳамкорлар зарур. Бу бўйича давлат томонидан имтиёзлар ажратилган.\n— Бир неча кунлар олдин Навоий вилоятини эркин иқтисодий зона сифатида эътироф этувчи Президент фармони имзоланди. Нега айнан Навоий вилояти бундай мақомга эга бўлди?\n— Янги фармон бўйича бутун Навоий вилояти эркин иқтисодий зонаси мақомига эга бўлди. Олдинлари ҳудуд алоҳида бир жойга ажратилган ва атрофи ўраб қўйилган. 560 гектар жой бу мақомда бўлган. Бугунги кунда ҳолат кескин ўзгарган. Бугун хорижлик инвестор Навоийнинг хоҳлаган жойига ўз корхонасини жойлаштириш мумкин. Асосийси юқоридаги талаблар доирасида бажарилса бўлгани. Шу кунгача бўлган ҳудуд бир кичик кўринишда эди. Аввалари, ЭИЗ аъзоси бўлишдан ҳеч қандай маъно касб этмасди. Чунки имтиёз олиш учун узоқ масофадан юк ортиб келиш ҳеч кимга фойда келтирмасди. Ҳозир ҳеч қандай чеклов мавжуд эмас. Энди юкни ташиб юришга ҳожат йўқ. Нафақат қурилиш моллари, балки хўжалик молларини ҳам айтсак бўлади. Бу ҳам нозик масала ҳисобланади. Инвесторни айнан шу ҳудудда бизнесингни ташкил қил деб айта олмаймиз. Ишлаб чиқариш жараёни бунга йўл қўймайди. Мана янги фармон шу турдаги барча тўсиқларни олиб ташлади. Бу албатта инвестиция оқимини яна ҳам оширади.\n— Янги фармонга кўра, Навоий эркин иқтисодий зонаси раҳбариятининг функцияси қандай? Қарор қабул қилиш жараёни қандай?\n— Мисол тариқасида, ЭИЗ аъзоси бўлиш авваллари Тошкент билан муҳокама қилинар эди. Тошкент ҳал қилар эди. Ҳозир бу ваколат вилоятларга берилган. Процедура ҳозир жуда оддий. Инвестор оддий ҳужжатлар тўпламини тайёрлайди ва дирекция ихтиёрига тақдим этади. Шундан сўнг, маъмурий кенгаш охирги қарорни беради. У ерда ҳам тўхталишлар бўлмайди. Тахминан 1 ҳафта вақт кетади. Ушбу фармон қабул қилингандан сўнг, 1 куннинг ўзида аввал рад жавоб олган 7та компаниядан мурожаат тушди. Бу фармонни ҳамма кутган эди. Ушбу ҳужжат инвесторлар қўрқадиган баъзи қатъий қарорларни бекор қилди.\n— 2017 йил Президент Шавкат Мирзиёев эркин иқтисодий зоналар фаолиятини танқид қилган эди. Ўшандан бери қандай ижобий ёки салбий ўзгаришлар содир бўлди?\n— Танқид тўғри бўлган. Бизнинг ҳолатимизда олайлик, 2009-2016 йиллар оралиғида жами 22 лойиҳа бажарилган ва 124 миллион долларни ташкил қилган. Бу жуда ҳам оз. Давлат томонидан қилинган харажатларни ҳисобласа қониқарли рақамлар чиқмайди. 2017-2018 йилларнинг ўзи 35та лойиҳа ва 173 миллион долларни ўз ичига олди. 8 йил ичида 22та лойиҳа (124 миллион доллар) бўлса, 1 йил ичида 35та лойиҳа (173 миллион доллар) амалга оширилди.\n— Янги Президент фармонига назар ташланса, инвестиция жалб қилиш масаласига алоҳида урғу берилган. Шу сабабли, қандай лойиҳалар илгари сурилмоқда? Яқин ва узоқ истиқболдаги режалар қандай?\n— Навоий ЭИЗда лойиҳалар, инвестиция жалб қилиш учун ҳеч қандай алоҳида бир ўлчов йўқ. Лекин биринчи галда фойдали қазилмаларни қайта ишлаш, қишлоқ хўжалиги маҳсулотларини чуқур қайта ишлаш, фармацевтика каби экспортга йўналтирилган соҳаларга эътибор қаратиш лозим. Чунки бизда экспорт қилиш учун йирик салоҳият мавжуд. Буни юқори стандартлар даражасига етказиш керак. Жаҳон даражасида рақобат қила оладиган бўлиши лозим. Стандарт фақатгина ишлаб чиқаришда эмас, маҳсулотни ўраш, сақлаш, маркировкалаш каби технологик жараёнларга ҳам албатта хориж инвестицияси ва тажрибаси зарур. Шунингдек, энергия манбалари масаласида ишлар қилиниши лозим. Бу бўйича қонунчиликда база яратилди.\nЭлектр ускуналар, машинасозлик каби соҳаларга доим алоҳида эътибор қаратамиз. Режалар масаласига келсак, режалар ўта эҳтиёткорлик билан қилиниши лозим. Инвестиция жалб қилиш масаласида энг асосий роль бу ишончдир. Ҳозир чет эл инвестицияси учун қулайликлар яратилмоқда. Имтиёзли шартлар тузилган. Эркин конвертация, фойда репатриацияси йўлга қўйилган. Бизнинг қонунчилик жаҳонда ўрнак бўла олади. Бироқ ишонч борасида муаммолар мавжуд. Ҳозир ҳаммаси ўзгарди, лекин инвесторларда доимо ҳадик бўлади. Жараён тезлашаётгани сабабли, балки бир йил ичида инвесторлар ўзини хавфсиз, қулай ва юқори истиқболга эришувчи сифатида кўра бошлайди. Келажакка оптимистик қарамоқдамиз. Миллиард долларларни режа қилганмиз.\nЯқин истиқболдаги режаларда ўзгаришларни етказишдир. Чунки информация етишмовчилиги ҳали ҳам мавжуд. Асосийси қандай қилиб информацияни етказишни ва қайси каналлар билан амалга оширишни биламиз.\nЎрта истиқболдаги режаларда ҳудудда соҳалар бўйича кластерлар ташкил қилишни кўзда тутганмиз. Буларни аввал йўлга қўйиш, сўнгра уни ривожлантиришни ўйлаш лозим.\n— Ҳужжатда кадрлар сиёсатига кучли эътибор қаратиш кўзда тутилган. Соҳада кадрлар масаласида муаммолар мавжудми?\n— Буни икки йўналишда ҳисобга олиш лозим. Биринчи галда инвестор билан ишлаш, уни ишонтириш учун махсус билим лозим. Лекин бу қилиниши лозим бўлган ишларнинг «денгиздан томчиси» десак бўлади. Туб моҳиятига эътибор қаратсак, бизга минглаб мутахассислар зарур. Улар турли соҳа мутахассислари бўлиши мумкин. Бизга замонавий билимга эга, маҳсулотни жаҳонга олиб чиқувчи кадрлар керак. Бундай кенг ҳажмда мутахассис тайёрлаш учун ҳозир вақт жуда кам. Дунё ҳозирда жуда тезлик билан ўзгариб бормоқда. Дипломга эга бўлиш бошқа, лаёқатли бўлиш бошқа. Лаёқатли кадр бўлиш учун илм олиш жараёни тўғридан-тўғри соҳа билан биргаликда олиб борилиши лозим. Йўқса самарадорлик пасайиб кетади. Менимча, қисқа муддатда интенсив тарзда ўқишни йўлга қўйиш мумкин.\n— Навоий ЭИЗнинг келажагини қандай кўрасиз?\n— Оптимистик қарашлар билан албатта. Навоий ЭИЗни чиройли йўллар, инфратузилмалар, муваффақиятли корхоналар билан кўз олдимга келтираман. Навоий ҳозир саноат тарафдан кучли бўлиши мумкин, лекин унинг салоҳияти 10-15 фоизга ўзлаштирилган деб ҳисоблайман. Келажакда бу рақамлар юқорилайди.


Буюк Британиялик министр ислом динини қабул қилиб, ҳаж амалини адо этди » Ўзбекистон янгиликлари – Zamin.uz\nБуюк Британиянинг Саудия Арабистонидаги элчиси Саймон Коллиз ислом динини қабул қилган ва ҳаж амалини бажарган илк юқори мартабали британ дипломати бўлди, деб хабар беради "Дийдоразиз" нашри.\nКоллизнинг айтишича, у мусулмонлар орасида 30 йил яшаганидан сўнг ислом динини қабул қилган. Қирол Сауд университети ходими Фозия Албакр ўзининг Twitterдаги саҳифасида британиялик элчининг турмуш ўртоғи билан бирга ҳаж амалини адо этаётгани суратини жойлаштирди.\n«Британиянинг Саудия Арабистонидаги элчиси ислом динини қабул қилганидан сўнг ҳаж амалини бажармоқда: Саймон Коллиз рафиқаси Худа билан Маккада», — дейилади суратга ёзилган изоҳда.\nКоллизнинг айтишича, у ушбу динни «Худага уйланишидан олдин қабул қилган».\nКоллиз деярли 30 йилдан буён Буюк Британиянинг Яқин Шарқ мамлакатларидаги дипмиссияси ходими ҳисобланади. У илгари Буюк Британиянинг Сурия, Ироқ ва Қатардаги элчиси бўлган, БАА, Яман ва Тунисда юқори дипломатик лавозимларда ишлаган.\nТеглар: ва илк Яқин Фозия қилган» деб


Ҳужжатлар шакли ва мазмуни\nБош саҳифаҲужжатлар шакли ва мазмуни\nХўжалик судига мурожаат қилиш Хўжалик процессуал кодексида белгиланган шаклларда амалга оширилади. Мурожаат ва унга илова қилинадиган ҳужжатлар хўжалик судига ахборот тизими орқали электрон шаклда юборилиши мумкин.\nI. Даъво аризаси хўжалик судига ёзма шаклда берилади. У даъвогар ёки унинг вакили томонидан имзоланади.\nДаъво аризасида қуйидагилар кўрсатилиши керак:\n2) ишда иштирок этувчи шахсларнинг номи, уларнинг почта манзиллари;\n3) агар даъво баҳоланиши лозим бўлса, даъвонинг баҳоси;\n4) даъво талабларига асос бўлган ҳолатлар;\n5) даъво талабларининг асосларини тасдиқловчи далиллар;\n6) ундириладиган ёки низолашилаётган сумманинг ҳисоб-китоби;\n7) даъвогарнинг қонун ҳужжатларини далил қилиб келтирган талаблари, даъво бир неча жавобгарга нисбатан тақдим этилганда эса - уларнинг ҳар бирига қўйилган талаблар;\n8) низони жавобгар билан судгача ҳал қилиш (талабнома юбориш) тартибига риоя этилганлиги тўғрисидаги маълумотлар, агар бу шу тоифадаги низолар учун қонунда ёки шартномада назарда тутилган бўлса;\nДаъво аризасида, агар низони тўғри ҳал қилиш учун зарур бўлса, бошқа маълумотлар ҳам, шунингдек даъвогарда мавжуд илтимосномалар кўрсатилади.\nДаъво аризасида даъвогарнинг ёки унинг вакилининг телефонлари, факслари рақамлари, электрон манзили кўрсатилиши мумкин.\nДаъво аризасига қуйидагиларни тасдиқловчи ҳужжатлар илова қилинади:\nII. Апелляция шикояти (протести) хўжалик суди ҳал қилув қарорини қабул қилгандан кейин бир ой ичида берилади.\nХўжалик судининг ҳуқуқий таъсир чорасини қўллаш тўғрисидаги иш бўйича ҳал қилув қарори устидан апелляция шикояти (протести) ҳал қилув қарори қабул қилинганидан кейин ўн кун ичида берилади.\nШикоятга (протестга) шикоят (протест) нусхалари ишда иштирок этувчи бошқа шахсларга юборилганлигини тасдиқловчи далиллар илова қилинади. Бундан ташқари шикоятга давлат божи тўланганлигини тасдиқловчи далиллар ҳам илова қилинади.\nIII. Кассация шикояти (протести) Ўзбекистон Республикаси Олий хўжалик судига ҳал қилув қарори, қарор қабул қилган хўжалик суди орқали берилади.\nКассация шикоятида (протестида) қуйидагилар кўрсатилиши керак:\n1) шикоят (протест) йўлланаётган хўжалик судининг номи;\n2) шикоят (протест) бераётган шахснинг ва ишда иштирок этувчи шахсларнинг номи;\n4) шикоят (протест) берган шахснинг талаблари, моддий ёхуд процессуал ҳуқуқ нормаларининг бузилиши ёки нотўғри қўлланилиши нимадан иборатлиги;\nКассация шикоятида (протестида) ишнинг ҳолатлари исботланмаганлигини ёки ишда иштирок этувчи шахсларнинг ҳақиқий муносабатлари тўғрисида ҳал қилув қарори ёки қарорда баён қилинган хулосалар ишнинг ҳолатларига номувофиқлигини далил қилиб келтиришга йўл қўйилмайди.\nКассация шикояти уни бераётган шахс ёки унинг вакили томонидан имзоланади. Вакил томонидан имзоланган шикоятга унинг суд ҳужжатлари устидан шикоят қилиш ваколатини тасдиқловчи ишончнома, агар у аввал ушбу иш бўйича тақдим этилмаган бўлса, илова қилинади.\nШикоятга давлат божи тўланганлигини ва ишда иштирок этувчи бошқа шахсларга шикоятнинг нусхалари юборилганлигини тасдиқловчи далиллар илова қилинади.\nIV. Назорат тартибида протест келтириш тўғрисидаги ариза мазмунан ХПК 177-моддасининг биринчи қисми талабларига мувофиқ бўлиши лозим. Аризага суднинг ҳал қилув қарори нусхаси, агар иш апелляция, кассация тартибида ҳам кўриб чиқилган бўлса, апелляция, кассация инстанцияси судларининг қарорлари нусхалари ҳам илова қилинади.\nСуднинг ҳал қилув қарори қонуний кучга кирган кундан эътиборан уч йил ўтгандан кейин берилган назорат тартибида протест келтириш тўғрисидаги ариза кўриб чиқилмайди.\nНазорат тартибида протест келтириш тўғрисидаги ариза бир ойлик муддатда, иш талаб қилиб олинадиган ва текшириладиган ҳолларда эса икки ойгача бўлган муддатда кўриб чиқилиши керак.\nV. Қонуний кучга кирган суд ҳужжатини янги очилган ҳолатлар бўйича қайта кўриш тўғрисидаги ариза ишда иштирок этувчи шахслар томонидан шу ҳужжатни қабул қилган хўжалик судига суд ҳужжатини қайта кўриш учун асос бўлиб хизмат қилувчи ҳолатлар очилган кундан эътиборан бир ойдан кечиктирмай берилиши мумкин.\nАризага унинг нусхалари ва унга илова қилинган ҳужжатларнинг нусхалари ишда иштирок этувчи бошқа шахсларга юборилганини тасдиқловчи ҳужжатлар илова қилинади.\nАриза белгиланган муддат ўтгандан кейин берилса ва ўтказиб юборилган муддатни тиклаш тўғрисида илтимоснома бўлмаса ёхуд ариза нусхалари ва унга илова қилинган ҳужжатларнинг нусхалари ишда иштирок этувчи бошқа шахсларга юборилганини тасдиқловчи далиллар тақдим этилмаса, у судья томонидан аризачига қайтарилади.\nVI. Суд буйруғи кредиторнинг пул суммасини ундириш ёки ундирувни қарздорнинг мол-мулкига қаратиш ҳақидаги ёхуд қарздордан низосиз талаблар бўйича мол-мулкни талаб қилиб олиш тўғрисидаги аризаси бўйича судья чиқарган ҳужжатдир.\nСуд буйруғи судья томонидан қуйидаги ҳолларда якка тартибда берилади:\n1) солиқлар ва бошқа мажбурий тўловлар бўйича боқимондаларни ундиришни ташкилотлар ва фуқароларнинг мол-мулкига қаратиш тўғрисида талаб қўйилса;\n11) коммунал хизматлар ва алоқа хизматлари тўловлари бўйича қарздорликни ундириш тўғрисида тасдиқловчи ҳужжатларга асосланган талаб қўйилса;\n2) ҳужжатлар асосида тан олинган дебиторлик қарзини ундириш тўғрисида талаб қўйилса;\n3) талаб тўланмаган, акцептланмаган ва акцептга сана қўйилмаган вексель нотариус томонидан протест қилинишига асосланса;\n4) лизинг берувчи томонидан лизинг олувчидан ўз мол-мулкини талаб қилиб олиш тўғрисида талаб қўйилса.\nАриза хўжалик судига ёзма шаклда судловга тегишлиликнинг умумий қоидалари бўйича берилади. У кредитор ёки унинг вакили томонидан имзоланади. Вакил томонидан имзоланадиган аризага ишончнома илова қилинади.\nАризада қуйидагилар кўрсатилиши керак:\n2) кредиторнинг, қарздорнинг номи ва уларнинг манзиллари;\n3) кредиторнинг қонун ҳужжатларига асосланган талаби;\n4) талабга асос бўлган ҳолатлар ва уларни тасдиқловчи далиллар;\n5) ундириладиган сумманинг ҳисоб-китоби, лизинг объекти талаб қилиб олинган тақдирда эса лизинг шартномасида белгиланган, тўланмаган тўловларнинг лизинг берувчининг лизинг шартномаси муддати тугагунига қадар қолган даврдаги даромадини чегириб ташлаган ҳолдаги сумманинг ҳисоб-китоби;\n6) илова қилинган ҳужжатлар рўйхати.\nСуд буйруғини бериш тўғрисидаги ариза учун судга даъво билан умумий тартибда мурожаат қилганда низолашилаётган сумма асосида ҳисоблаб чиқилган ставканинг эллик фоизи миқдорида давлат божи тўланади.


Доллар курси: Тошбақа Ахиллесга қачон етиб олади?\nЖорий ҳафтада долларнинг Марказий банк томонидан белгиланган расмий курси 27 сўм 99 тийинга ошиб, 4098 сўму 37 тийин этиб белгиланди. Ўтган ҳафтадаги курс 27,91 сўмга ошган эди.\nСўнгги 6 ҳафтадаги расмий курс ошиши динамикасига эътибор қаратинг:\n27 июнь: +27.99 = 3958.56\n04 июль: +27.95 = 3986.55\n11 июль: +27.95 = 4014.50\n18 июль: +27.97 = 4042.47\n25 июль: +27.91 = 4070.38\n31 июль: +27.99 = 4098.37\nКўриб турибсизки, долларнинг МБ томонидан белгилаган, бироқ ўзи харид қилиш ё сотиш мажбуриятини олмаган расмий курси ҳафтасига деярли 28 сўмдан ошиб бормоқда.\nАҚШ долларининг «қора бозор»даги айрибошлаш курси эса шу ҳафталар ичида 8350-8400 сўм атрофида бўлиб турибди.\nРасмий курс ниманинг эвазига ҳафтасига ўртача 27,95 тийиндан ошиб бораётгани номаълум. Саноқни бошлаган кунимиз — 27 июнь санасидаги 27,99 сўмлик ўсиш ўша куни белгиланган 3958,56 сўмнинг 0,707 фоизини ташкил этади.\nАгар курс ҳафтасига 0,707 фоиздан — ўзгармасдан ошиб борганида (йилига бу 37,78 фоиз ошишни ташкил этади) ҳафтасига ўсиш динамикаси соф арифметик прогрессияда қуйидагича кўринишга эга бўлар эди.\n27 июнь: 3958.56\n04 июль: +27.99 = 3986.55\n11 июль: +28.39 = 4014.74\n18 июль: +28.58 = 4042.89\n25 июль: +28.78 = 4071.05\n31 июль: +28.98 = 4099.16\nАгар шу вазият ўзгармаса, ўсиш ҳафтасига бир марта — 0,707 фоиздан давом этса, фақат 2020 йилнинг 6 январига бориб расмий курс 10 минг сўмлик довондан ўтар экан. Ўша куни ҳафталик ўсиш 70 сўм 41 тийинни ташкил этади.\nЯрим йил олдинроқ — 2019 йилнинг 8 июлида эса ҳозирги «қора бозор» курси — 8350 сўмлик маррага етиб олинади.\nҲафталик курс фоиз ҳисобида эмас, ҳозиргидек ўртача 27 сўму 95 тийиндан ошиб борганда-чи? Албатта, бу ҳолда 8350 сўмлик ва 10 минг сўмлик довонга етиш учун муддат узаяди.\nРублнинг доллар ва еврога нисбатан курси 2 йиллик кўрсаткични такрорлади\nРублнинг евро ва долларга нисбатан курси минимумни такрорлади\n18:42 / 09.04.2018


Хитойда коронавирус қурбонлари сони 41 нафарга етди. Шифокорлар орасида биринчи қурбон – КУН УЗ\nГлавная / Жаҳон / Хитойда коронавирус қурбонлари сони 41 нафарга етди. Шифокорлар орасида биринчи қурбон\nХитойда коронавирус қурбонлари сони 41 нафарга етди. Шифокорлар орасида биринчи қурбон\nanvarj63 25.01.2020\tЖаҳон Comments Off on Хитойда коронавирус қурбонлари сони 41 нафарга етди. Шифокорлар орасида биринчи қурбон 21 Показы\nХитойнинг Хубэй вилоятида янги коронавирусдан вафот этганлар сони 24 нафардан 39 нафаргача, Хитой бўйлаб эса умумий ҳисобда эса 41 нафаргача ошди. Бу ҳақда Global Times нашри хабар берди.\nХитойнинг соғлиқни сақлаш масалалари бўйича давлат қўмитаси маълумотларига кўра, 25 январга ўтар кечаси ҳолатига кўра, Хитойнинг 29 та провинциясида ушбу вирусдан 1287 та касалланиш ҳолати қайд этилган, 237 киши оғир аҳволда қолмоқда.\nАйни вақтда касалланганлар билан яқин алоқада бўлган 13 967 киши тиббий назорат остига олинган. Шу билан бирга янги коронавирусга чалинган 38 киши соғайиб кетгани маълум қилинган.\nХитойдан ташқарида, вирусдан Хитой маъмурий ҳудудлари ҳисобланган Ҳонгконгда 5 та, Макаода 2 та, Тайванда 3 та; Таиландда 4 та, Япония, Жанубий Корея, АҚШда 2 тадан, Сингапур, Франция, Вьетнамда 3 тадан, Непал ва Австралияда биттадан касалланиш ҳолати қайд қилинган.\nШунингдек, Хитойда шифокорлар орасида вируснинг биринчи қурбони қайд қилинди. Ухандаги “Синьхуа” шифохонасининг отоларингология бўлимида ишлаган 62 ёшли шифокор Лян Удун вирусдан вафот этди. 16 январда унда касаллик аломатлари пайдо бўлган, 18 январда у “Цзиньиньтан” шифохонасига жойлаштирилган, бироқ ҳамкасбларининг барча уринишларига қарамай 25 январда вафот этган.\nSouth China Morning Post нашрининг вазиятдан хабардор аноним манбаларга таяниб хабар беришича, тиббий ходимлар орасида касалланганлар сони расмий рақамлардан анча кўпроқ. Манбалардан бирининг хабар беришича, “Ухандаги деярли ҳар бир йирик шифохонада вирусдан касалланган 15 дан кўпроқ тиббий ходим топиш мумкин”. Шифокорлардан бирининг таъкидлашича, бундай бўлишининг сабабларидан бири янги коронавирусдан касалланганлар дарҳол бошқа беморлардан изоляция қилинмагани ҳисобланади.\nШунингдек, Уханга эпидемия билан курашишга 450 ҳарбий шифокор жўнатилган. Шифокорлар шаҳарга 24 январь кечки пайт етиб келишган. Улар орасида респиратор ва юқумли касалликлар билан курашиш соҳасида мутахассислар бор. Улардан баъзилари атипик зотилжам (SARS) ҳамда Эбола безгаги билан курашиш тажрибасига эга.\nПред. Борис Жонсон “Брекзит” ҳақидаги қонунни имзолади\nСледующая Туркияда кучли зилзила юз берди\nАҚШ президенти Дональд Трамп администрацияси коронавирусга қарши курашиш учун Конгрессга давлат бюджети ҳисобидан қўшимча маблағлар …\nУханда коронавирусга чалинганларга мўлжалланган илк шифохона 10 кун ичида қурилди


Демократияга эҳтиёжим бору… — Shermuhammad.Net\nБош саҳифа/Жамият/Демократияга эҳтиёжим бору…\nМен демократия, демократия, деб йиғи-сиғи қилганим билан бизнинг авлодимиз Ғарбий Европа ёки Шимолий Америка давлатлари даражасидаги демократик жамият қура олишига катта ишонч билан қарамайман.\nДемократия эҳтиёжини биринчи навбатда ўрта синф ҳис қилади, айнан шу синф учун демократия ҳаётий зарурат. Ким бу ўрта синф? Ўрта синфни белгиловчи конкрет тамойил йўқ, умумий мезон — бу синф — одатда олий маълумотли, соғлом яшаш, дам олиш, сифатли таълим, ахборот олиш имкониятларини берувчи мулк ва барқарор даромадларга эга тоифадир. Ўрта синфнинг яна бир белгиси у давлатга боқиманда эмас ва интизомли солиқ тўловчи эканлигидир.\nОлигархия ёки Люмпен-пролетариат учун демократия номи улуғ, лекин кераги йўқ бир матоҳ сингари. Чунки Олигархия демократик институтларсиз ҳам ўз муаммоларини ҳал қила олади, ҳокимият эшигини тақиллатиб ёки тақиллатмай киришга «доступ» улар учун ҳамиша топилади, олдидаги мақсадга эришиш учун сотиб олади, сотади, пул берадиган куч уларга одатда кифоя қилади. Люмпен-пролетарият ўз номи билан люмпен-пролетариат, мулксиз, ҳуқуқсиз кимса учун физиологик эҳтиёжлар устувор: осон, шу билан бирга арзон ҳам сотилади, улар учун ҳамиша йўл кўрсатувчи КАТТА/бошлиқ/маъбуда/малика/ бўлиши (бўлганда ҳам иложи борича қаттиққўл) муҳим, улар иложи бўлса ҳеч нарса учун жавоб бермаслиги керак.\nЎтлаб кетиб қолдим, биз ўрта синф ва унинг демократияга бўлган эҳтиёжлари ҳақида гаплашаётган эдик. Жамиятда ўрта синф салмоғи қанча юқори бўлса, ўша жамият шунчалик демократлашган бўлади. Люмпен-пролетарият кўпчиликни ташкил этадиган жамиятларда энг эркин, энг шаффоф демократик сайловларни ўтказинг, фойдаси йўқ, бир муддат ўтиб сайланган — диктаторга, сайлаганлар эса «доимо қўллаб қувватловчи» оломонга айланаверади.\nЖамиятда ўрта синф қанча кўп бўлса, ўша жамият шунчалик мувозанатлашган бўлади, бу жамият турли инқилоблардан мустасно. Эътибор беринг, яшил, қизил, сариқ, зарғалдоқ, қизғалдоқ инқилоблар ё ҳокимиятни Олигархия эгаллаб олган, ёки оч ва эгасиз қолган Люмпен-пролетарият нон излаб кўчага чиқаётган мамлакатларда юз бермоқда. Люмпен-пролетариат ҳамма вақт мақсадга эришиш йўлидаги «расходный материал» бўлиб келган, бир тоифа Олигархия бошқа тоифа Олигархия билан ҳокимиятни бўлиша олмай қолса ҳам Люмпен-пролетариат ишга солинади.\nЎрта синф одатда ватанпарвар бўлади, ўзи ва фарзандлари келажагини ватанда кўради. Ўрта синф давлатга солиқ тўлаб туриб, таълим, тиббиёт ва бошқа давлат хизматлари сифати пасайса, жиғибийрон бўлади. Олигархияда ҳеч қачон ватан бўлмаган, шунинг учун улар ватанни жуда осон сотади, ватан улар учун соққа қилса бўладиган ООО «Ватан» корпорацияси, ҳолос. Олигархия халқ учун мўлжалланган поликлиникада даволанмайди, фарзандлари халқ ўқийдиган мактабда ўқимайди, давлат идораларида соатлаб навбатда турмайди. У бу тизимлардаги муаммоларни ечишни ҳеч қачон истамайди, сотиб олади тамом.\nШундай қилиб, бизда олигархия бор (Олигархлар бўлмайди, деган гаплардан кейин ҳам) , люмпен пролетариат тўлиб тошиб ётипти (улардан етти миллионини кимдир яқинда хусусийлаштириб ҳам олди), ўрта синф-чи?\nЎрта синф бор, инқиллаб-синқиллаб бўлсада, шаклланмоқда. Менинг шахсий кузатувларимга кўра бу синф ҳозирда жамиятимиз аъзоларининг тахминан 5-7 %ини ташкил этади (Пойтахтликлар мени пессимистликда айбламасинлар, Тошкент шаҳрида бу кўрсаткич 2-3 карра юқорироқ). Ана шу кўрсаткич жамиятимизда 50%дан ошганидан кейин, демократия борасида эҳтиёжларимиз имкониятларимизга мос кела бошлайди. Унгача кун тартибини Олигархлар ва Люмпен-пролетарият белгилашда давом этаверади…\nАрхивдан. Муаллифи номаълум.\nдемократия ўрта синф


С начала работы biznes-daily.uz 8 368 460\n08.06.2018 | |\nНаманган шаҳрида теннис бўйича давом этаётган “Фьючерс” турнирининг яккалик баҳслари ярим финалида икки истеъдодли теннисчимиз Сабина Шарипова ва Нигина Абдураимова ўзаро тўқнаш келди.\nСал кам икки ярим давом этган ўйинда Сабина 6:3, 4:6, 6:4 ҳисобларида ғалаба қозонди ва финал йўлланмасини қўлга киритди.\nСоврин жамғармаси 25 минг АҚШ долларини ташкил этадиган ушбу турнирнинг эркаклар ўртасидаги баҳслари ярим финалида ҳам ватандошимиз ўйнади. Афсуски, Ҳумоюн Султонов россиялик Роман Сафиулинга имкониятни бой бериб қўйди.\nШуниси қувонарлики, Ҳумоюн яккаликда ютқазган бўлса-да жуфтлик баҳслари финалига чиқди. У яна бир юртдошимиз Санжар Файзиев билан ярим финалда турнирнинг биринчи рақамли тандеми – украиналик Владислав Манафов ҳамда россиялик Владимир Поляковни мағлуб этишни уддалашди. Ўйинда 6:4, 2:6, тай-брекда 10:2 ҳисобида зафар қучган теннисчиларимиз энди бош соврин учун кураш олиб боради.\nФиналда Ҳумоюн ва Санжарнинг рақиблари россиялик теннисчилар Константин Кравчук ҳамда Роман Сафиулин бўлади. Ўз нафбатида, улар ярим финалда туркиялик теннисчилар Кэм Илкел ва Анил Юксел тандемидан 6:2, 3:6, тай-брекда 10:3 ҳисобида устун келишганди.


Бугун Қирғизистон Марказий сайлов комиссияси якшанба кунги президентлик сайлови натижаларини ҳақиқий, деб топди.\n07 март 2021, Тошкент вақти: 08:10\nиюл 13, 2005\nБу ҳақда сайлов комиссия расмийси Галия Алимбекова бугун ўтказилган матбуот анжуманида эълон қилди.\n“Марказий сайлов комиссиясидан сайлов протоколини тасдиқлашни, иккинчидан, 2005 йилнинг 10 июлида ўтказилган қирғизистон президентлик сайлови натижаларини ҳақиқий, деб топишни ва Қурманбек Солиевич Бакиевни Қирғизистон президенти, деб эълон қилинишини сўрайман.”\nМарказий сайлов комиссиясига кўра, овоз юеришда 75 фоиз сайловчи қатнашган, улардан 89 фоизи Қурманбек Бакиевга овоз берган.\nЭнди конституциявий суд марказий сайлов комиссияси эълон қилган натижалар бўйича қарор чиқариши керак.\nСуд натижаларни тасдиқласа, август ойида Бакиевнинг президент сифатида қасамёдга келтириш маросими бўлиб ўтади.


Қулай ва ихчам – Galaxy A10e расман тақдим қилинди! - Terabayt.Uz\nҚулай ва ихчам – Galaxy A10e расман тақдим қилинди!\nSamsung компанияси АҚШда Galaxy A линейкаси смартфонларини намойиш этди. Уларнинг орасида Galaxy A10e ҳам бор.\nЎҚИНГ: Galaxy A10e: атиги юз долларлик смартфон Geekbench’да «қўлга тушди»!\nСтандарт A10 билан солиштирганда янги қурилма ихчамлиги ва кичрайтирилган аккумулятор ҳажмига кўра фарқ қилган.\nGalaxy A10e Infinity-V типидаги 6,2 дюмлик экранга, 8 мегапикселлик селфи-камера, 32 ГБ доимий хотира ва 3000 мА/соатлик аккумуляторга эга бўлган. Смартфонга Android 9 Pie асосидаги One UI интерфейси ўрнатилган.\nҚурилманинг тўлиқ хусусиятлари ва суратлари тақдим қилинмаган. Нарх борасида эса аниқ маълумот айтилган - 180 доллар. Смартфон юртимизга етиб келгунга қадар ҳозиргача глобал савдога чиққан айрим Samsung телефонларини атиги 451 000 сўмдан бошланувчи нархларда Terashop.uz интернет-дўконимиздан харид қилиш имкони мавжуд.\nЎҚИНГ: Ниҳоят, бўлғуси бестселлер – Galaxy M40 тақдим этилди: «гапирувчи» экран ва уч модулли камера!\n#Galaxy A #Samsung #Android смартфон #Android 9 Pie #Samsung One UI #Samsung Galaxy A10e


ФИТНА ҚОТИЛЛИКДАН ЁМОНДИР — Zamaxshariy.uz\nФитна котилликдан хам огир гунохдир. Маънавий сохада инсоннинг имон-эътиқоди, шариатга амал қилиши, унинг инсоний фазилатлари руёбга чиқишига тўғаноқ бўладиган барча нарсалар хам фитна хисобланади. Фитна шуниси билан хатарлики,\nу келганда асл-мохияти кўпчиликка ошкор бўлмайди, одамлар алданиб қоладилар. Зотан, луғавий жихатдан фитнанинг алдов, қутқу маъноларига хам бор. Фитна келганда одамлар алданиб, нотўғри ташвиқотларга учиб қоладилар. Нуайм бин Хаммод “Китобул-фитан”да Хузайфа ибн Ямон ва Абдуллох ибн Масъуд разияллоху анхумолардан қуйидаги сўзларни ривоят килади: “Фитна шундай нарсаки, келганда ўз мохиятини одамларга ноаниқ қилиб келади.\nФақат кетгандагина ўзининг асл башарасини кўрсатади”. Одамлар сўрашди:\n“У ҳолда унинг келиши қандоғу кетиши қандоқ бўлади?” Хузайфа жавоб бердилар: “Келиши қиличнинг яланғочланишидир, кетиши қиличнинг қинга солинишидир”. Ушбу сўзлар фитнанинг асл мохиятини янада равшанроқ очиб беради. Демак, фитна келган пайтда кўп одамлар унинг мохиятига етолмас экан. Унинг келиши “қиличнинг яланғочланиши” яъни, парокандалик, қирғинбарот урушлар пайдо бўлишида акс этади.\nКетиши эса, “қиличнинг қинга солиниши”, яъни урушлар бархам топиб, яна тинчлик хукмрон бўлишида кўринар экан. Бундан келиб чиқадики, фитна келганда унинг ортида турган нарсани яхши билолмаса хам оқил киши у туфайли уруш ва тўполонлар содир бўлаётганлигидан фитна нима эканлигини билиб олиши ва ўзини ундан йироқ тутиши лозимдир. Бугунги кунда дунёда содир бўлаётган воқеаларни кузатар экансиз, икки буюк сахобий томонидан фитнанинг асл мохиятини очиб бериш учун айтилган мазкур сўзларнинг нақадар хақлигига тан бермай иложингиз йук. Чиндан хам фитналар келганда кўпчилик учун унинг асл мохияти ноаниқ бўлади. “Ислох”, “жиход”, “Исломий давлат қуриш” каби ялтироқ шиорлар ва баландпарвоз мақсадлар қиёфасидаги урушлар, хунрезликлар қанчадан-қанча одамларни ўз домига тортиб кетмади.\nЎзининг мустақил фикрига эга бўлмаган кишилар бундай холларда дарров “фалончи олим бундай деди, пистончи олим ундай деяпти”, деган сўзлар билан фитнани оқламоқчи хам бўладилар. Мисол учун, ўша “араб бахори” деган мантиқсиз ном билан бошланган фитналар хақида мулохаза юритадиган бўлсак, кўрамизки, айрим Ғарб давлатларига мутеъ бўлган Курфаз давлатларида яшайдиган баъзи “ахли илмлар” Сурия, Ливия каби мусулмон давлатлардаги ғарб томонидан қўллаб-қувватланган давлат тунтариш ва қўзғолонларни жиход дея бахолаб, фитналар оловига мой сепдилар. Қанча-қанча тирик жонни ёқиб кул қилаётган бу гулханни гуркиратиб ёқиб бердилар. Холбуки, ўша машъум “араб бахори” келишидан олдин мазкур давлатларда хеч ким динга қаршилик қилмаётган, хеч ким бировни қирғин қилмаётган эди. Натижа нима бўлди?! Кўплаб мусулмон давлатларининг шон-шавкати кетди. Тинчлик ўрнини хавф, ободлик ўрнини харобалик, тўкинлик ўрнини қашшоклик эгаллади. Ўша ишларни амалга оширган жохиллар жиход эмас, фитна ишини амалга ошириб беришди, холос.\nПайғамбаримиз Мухаммад соллаллоху алайхи васаллам хаёт вақтларида асло вужудга келмаган, аммо келажакда пайдо бўлиши мумкин бўлган, халқлар ва миллатлар бирлиги хамда осоишталигига тахдид солувчи фитна-фасод, бузғунчиликлар хақида огохлантирган эдилар: “Умматимдан қайси бири умматимга карши чиқса, унинг яхши ва ёмонини фаркига бормаса, мўминга зиён тегишидан ўзини тиймаса, берган ваъдасига вафо килмаса, у менинг умматим эмас!” (Муслим ривояти).\nБугунги кунга келиб бутун дунёда фитналар кўпайди, уларнинг мохияти ўзгарди, қиёфаси бошқача тус олди. Жахондаги ёвуз кучлар мусулмонлар бирлигига путур етказиш, парокандалик келтириб чиқариш мақсадида мусулмонлар ўртасида фисқ-фасод, фитна ва бузуқ эътиқодларни ёйишга уринмокда. Улар бузгунчи ташкилотлар ёки маълум доиралар манфаати йулида дин никобидан фойдаланиб, хамма ерда фасод уругини сочишмокда. Мамлакатимиз мусулмонлари хам бу хатарли фитналар тахликасидан омонда колишаётгани йук. Мустакилликдан сунг турли бузгунчи фирка ва окимларнинг мусулмонларимиз бирлиги ва эътикоди мусаффолигига карши каратилган хуружи булди, турли террорчилик ва бузгунчилик харакатлари хам содир этилди. Фурсатдан фойдаланиб, мусулмонларни дин душманларининг яна бир катта фитнасидан огохлантиришга тугри келади. Хозирги гоялар кураши даврида купорувчилик ва миссионерлик харакатлари нихоятда кучайди. Улар уз таълимотларини муросасизлик ва зуравонлик билан таргиб килишмокда. Бу йулда хар бир имкониятдан фойдаланишмокда, хеч нарсадан тап тортмай фаолиятларини кучайтиришмокда. Максад, мусулмонлар орасига фитна уругини сочиш, уларни пароканда килиш, мамлакатлар ва халкларни булиб ташлаб, бир-бирига карши гиж-гижлаш. Куплаб хадиси шарифларда фитнага тушиб колишдан огохлантирилади, унга аралашмаслик, фитнадан узок булишга чакирилади. Жумладан Имом Бухорий ва Имом Муслим Абу Хурайра разияллоху анхудан ривоят килган хадиси шарифда шундай дейилади: “Келажакда фитналар булади. У фитналар келганда, утирган тургандан яхшидир, турган юргандан яхшидир, юрган (унга караб) югургандан яхшидир. Ким унга кизикиб интилса, уни узига тортиб олиб халок килади. Ким ундан кочиб кутуладиган жой (имкон) топса, уша ердан панох топсин (фитнага аралашмасин)”. Бу хадиси шариф оркали Набий алайхиссалом фитна нихоятда хатарлилигини баён килар эканлар, у узига талпинган, кизикиб караган харкандай инсонни уз домига тортиб, халок этишидан огохлантирадилар. Шу боис хам ул зот соллаллоху алайхи ва саллам фитна юзага келганда утирган тургандан, турган юргандан, юрган югургандан яхши дедилар.\nЯъни, бу билан инсон фитнадан канча узок булса, шунча яхши экани айтилмокчи. Шунингдек, мазкур ухшатишлардан фитна ишининг ривож топишида кимнинг хиссаси каттарок булса, уша инсон хаммадан купрок зарар куриши, гунохга ботиши, кимнинг хиссаси камрок булса, камрок гунох орттиришини тушуниш хам мумкин. Бу холда “утирган тургандан яхши, турган юргандан яхши” деган сузлардаги “яхшилик” нисбий ва мажозий маънода кабул килинади. Демак, фитнага караб югурган ёхуд фитна уругини сочишда фаол булиб, югуриб-елган инсон фитнадан энг куп зарар курар экан. Хулласи калом, фитнага якиндан ё узокдан аралашган харкандай инсон, албатта кандайдир зарар куриб, гунохкор булар экан. Кимдир фитнада шахсан узи катнашса, кимдир тили билан унинг ривожига хисса кушиши мумкин. Яна кимдир аралашмаса хам фитнадан хурсанд бўлиши мумкин ва хоказо. Хамма фитна ривожидаги узининг насибасига караб гунох ва зарардан улуш олаверади. Ва нихоят хадиси шарифда таъкидланганидек, “ким ундан кочиб кутуладиган жой (имкон) топса, уша ердан панох топсин”. Демак, динимиз таълимотлари фитнадан имкон кадар узок булишга, унга умуман аралашмасликка чакиради. Одамлар ўртасида иғво тарқатиш, фитна чиқариш ва жамиятда адоват қўзғаш динимизда харом қилинган катта гунох хисобланади. “Бақара” сурасининг 191-оятида шундай нозил қилинган; “Фитна қотилликдан ёмондир”. Фитнакорларнинг харакатлари, ёлғон- яшиқлари, бўхтонлари хар биримизни хар доим огох ва хушёр тутмоғи, айниқса фарзандларимизга бу борада солих амаллар ила сабоқ бермоғимиз керак.\nАллох таоло жонажон улкамизни турли хил фитна-фасод ва бало-офатлардан Уз хифзу химоясида сакласин, халкимизнинг тинч-хотиржам ва фаровон хаётига куз тегмасин!\nБоғот тумани “Назар ота” масжиди имом-хатиби\nPrevious Post:ОГОҲ БЎЛАЙЛИК АЗИЗЛАР\nNext Post:ҲИЗБУТ ТАҲРИР ФИТНАСИДАН ОГОҲЛАНТИРИШ


Миллий банк инвестиция компанияси таъсисчилигида яна бир корхона рўйхатдан ўтказилди\nКорпоратив маълумотлар порталида келтилишича, Жиззах вилоятида Ўзмиллийбанкнинг билвосита таъсисчилигида янги корхона очилган. Устав капитали 1 млрд. сўм бўлган «Zomin Ropeway» МЧЖ 2021 йил 19 ноябрь куни рўйхатдан ўтказилган. Ушбу корхона таъсисчиси 100 фоиз улуш билан Миллий банкнинг инвестиция билан шуғулланувчи «NBU Invest Group» компанияси ҳисобланади.\nСтатистика қўмитаси сайтидаги маълумотларга кўра, «Zomin Ropeway» МЧЖ Жиззах вилояти Зомин туманида жойлашган ҳамда дам олиш ва кўнгил очишни ташкил этиш билан боғлиқ фаолиятни кўрсатиш билан шуғулланади. Корхонага Қодиров Алишер Носирович директорлик қилади. А.Қодиров айни пайтда «NBU Invest Group» нинг Бошқарув аъзоси ҳисобланади. Ҳозирда «NBU Invest Group» га тегишли корхоналар сони 21 тани ташкил қилади.\nАввалроқ, Тошкентдаги Lotte меҳмонхонаси Ўзмиллийбанк тасарруфидан чиқарилиб, Давлат активларини бошқариш агентлигига берилгани хабар берилган эди


12:16 / 02.10.2017\nЮқорида номлари саналган давлатларнинг спортчилари 2008 ва 2012 йилги халқаро турнирлардаги иштироки учун ўтказилган допинг синовларидан ўта олмаган. Халқаро оғир атлетика федерацияси қўллаган жазо муддати бир йил учун амал қилади.\nБолгарияга ушбу мамлакат федерацияси 2015 йилда қўлланган 500 минг долларлик жаримани тўламагани учун жазо берилган.\nЭндиликда АҚШдаги жаҳон чемпионатида асосий етакчи КХДР бўлиб қолади, бу мамлакатдан 7 нафар спортчи (5 аёл ва 2 эркак) турнирда иштирок этади.\nОғир атлетикада янги вазн тоифалари киритилди


Ўзбекистон 27 давлатдан борадиган сайёҳлар учун визани бекор қилади\n2017 йилнинг 1 апрелидан бошлаб дунёнинг 15 давлатидан борадиган турли ёшдаги сайёҳлар, 12 давлатидан борадиган 55 ёшдан ошган сайёҳлар Ўзбекистонга визасиз кириши мумкин. Ўзбек расмий матбуотининг хабар қилишича, мамлакат президенти вазифасини бажараётган Шавкат Мирзиёев 2 декабрь куни шу мазмундаги фармонни имзолаган.\n6 декабрь куни Uza.uz ахборот агентлиги "Ўзбекистон Республикаси сайёҳлик соҳасини ривожлантиришни тезлаштириш чора-тадбирлари тўғрисида"ги фармон матнини чоп қилди.\nШавкат Мирзиёев имзолаган фармонда турзим соҳаси бўйича Ўзбекистонда мавжуд барча имкониятларни ишга солиш ва бу соҳани яқин келажакда иқтисоднинг стратегик секторига айлантириш кўзда тутилган.\nАйниқса, Ўзбекистонда мавжуд "7 мингдан ортиқ уникал тарихий обида" ва уларнинг теграсидаги инфраструктурани ривожлантириш алоҳида таъкидланган.\nФармонда кўзда тутилган энг муҳим жиҳат дунёнинг 27 давлати фуқароларига виза тартибинининг бекор қилинишидир.\nФармонда айтилишича, 2017 йил 1 апрелидан бошлаб, Австралия, Австрия, Буюк Британия, Германия, Дания, Испания, Италия, Канада, Люксембург, Нидерландия, Корея республикаси, Сингапур, Финляндия, Швейцария и Япония фуқаролари 30 кунгача муддатга визасиз Ўзбекистонга бориши мумкин.\nБельгия қироллиги, Индонезия, Хитой, Малайзия, АҚШ, Франция, Вьетнам, Исроил, Польша, Венгрия, Португалия и Чехиянинг 55 ҳамда ундан юқори ёшдаги фуқаролари ҳам 30 кунгача бўлган муддатга визасиз Ўзбекистонга бориши мумкин. Аммо, юқорида номи тилга олинган давлат фуқарлари ёшига қўйилган чеклов сабаби ҳозирча изоҳлангани йўқ.\nДарвоқе, 17-18 ноябрь кунлари президент Режап Таййиб Эрдўғон бошлиқ делегациянинг Ўзбекистонга сафаридан сўнг бу давлат фуқароларига виза бекор қилиниши кутилаётган эди. Аммо, виза тартиби бекор қилинади, дея расмий матбуот эълон қилган давлатлар рўйхатида ҳозирча Туркия йўқ.\nФармон асосида "Ўзбекистон ҳаво йўллари", "Ўзбекистон темир йўллари" ҳамда Миллий хавфсизлик хизматига янги тизимга ўтиш учун ҳозирлик кўриш вазифаси топширилди.\nЖумладан, Тошкент, Самарқанд, Бухоро ва Урганч халқаро аэропортларида сайёҳлар учун "яшил коридор"лар ташкил қилиш режаланмоқда.\nБундан ташқари, резидент ва норезидентлар учун алоҳида паспорт назоратидан ўтиш йўлаклари ташкил этилиши ҳам белгиланган.\nАйни фармон билан Ўзбекистондаги 4 ёки 5 юлдузли меҳмонхона, мотел қурган тадбиркорлар 5 йиллик муддатга даромад, ер, мулк ва ягона солиқ тўловларидан озод қилинади.\nШунингдек, сайёҳлик операторлари ўз хизматларидан тушадиган хорижий валютадаги тушумни мажбурий сотишдан озод қилинади. Меҳмонхоналар эса хорижий валютадаги тушумининг фақат 25 фоизини мажбурий сотиши керак бўлади. Бундан ташқари, сайёҳлик ширкатлари 9 кишидан ортиқ йўловчи сиғадиган автотранспорт воситасини сотиб олганида Республика йўл жамғармасига тўланадиган 20 фоизлик йиғимнинг фақат 3 фоизини тўлаш имтиёзидан фойдаланади.\nЧет эллик сайёҳлар мамлакат ичидаги хизматлар учун эркин айирбошланадиган валютада ҳақ тўлаши мумкин бўлади.\nҲозир фаолият кўрсатаётган "Ўзбектуризм" миллий компанияси базасида эса бир ҳафта ичида Сайёҳликни ривожлантириш давлат қўмитасини тузиш кўзланган.\nБош вазир янги тузиладиган қўмита зиммасига мавжуд ва қўшимча равишда яратиладиган туризм секторини тўлиқ стандартлаштириш ва замонавий меёрларга мослашни топширди.\nФармонда "Ўзстандарт" агентлиги билан ҳамкорликда 2017 йилнинг 1 январидан Ўзбекистондаги барча сайёҳлик ширкатлари, 2018 йилнинг 1 январидан эса сайёҳларга хизмат кўрсатадиган умумий овқатланиш ва автохизмат ширкатларини мажбурий стандартлаштиришдан ўтказиш режалаштирилган.\nШу тариқа, ушбу фармон билан Ўзбекистонда туризм, иқтисодиёт, молия тизимидаги барча давлат ташкилотлари - вазирлик, қўмита ва бошқармалар 3 ой ичида Ўзбекистонда сайёҳлик секторини ривожлантириш концепциясини ишлаб чиқиши ҳамда Вазирлар Маҳкамасига тақдим қилиш вазифаси юкланди.\n"Ўзбектуризм" ширкатининг чет эллик сайёҳлар ишловчи бўлимининг исмини ошкор қилмаган мулозими бу қарор узоқ кутилганини алоҳида таъкидлади:\n"Ажойиб фармон. "Ўзбектуризм" назорат килувчи органдан - ривожлантирувчи органга айланади, деб умид қиламиз. Ўзгаришлар кўп. Шу пайтгача виза олиш жараёни жуда қийин эди. Шу сабабли сайёҳлар камроқ келарди. Улар виза тўғирлагунларича отпускалари вақти тугар ёки рейслари вақти ўтиб кетарди. Энди эркин, исталган вақтида келиш имконияти яратилди", деди мулозим.\nЎзбекистондаги барча сайёҳлик ширкатлари ва нуфузли меҳмонхоналар ҳам фармондан хабардор қилингани ва унинг ортидан бўладиган ўзгаришларга ҳозирлик кўришдан огоҳлантирилгани айтилди.


15 сентября, 2021, 10:37\nТеги:Паралимпия | Токио-2020\nСпортчилар Парижда бўладиган Паралимпия ўйинларида бундан ҳам юқори натижаларни қўлга киритишга ваъда беришди.\nВилоят ҳокими Фарход Эрманов Паралимпия ўйинлари ғолибларини эришган улкан ғалабалари билан яна бир бор муборакбод этиб, спортчиларнинг мураббийлари ва ота-оналарига самимий миннатдорчилик билдирди.\nXVI Паралимпия ўйинларида боғотлик парадзюдочи Учқун Қуронбоев олтин, шовотлик Рўза Қўзиева пара пауэрлифтинг бўйича кумуш, боғотлик парадзюдочи Нафиса Шарипбоева бронза медални қўлга киритди.\nВилоят ҳокими Паралимпия ўйинларида юқори натижаларга эришган спортчи ва мураббийларни муносиб тақдирлади. Парадзюдочи Учқун Қуронбоев ва унинг мураббийи Алфия Ибрагимоваларнинг ҳар бирига икки хонали, пауэрлифтингчи Рўза Қўзиева ва парадзюдочи Нафиса Шарипбоеваларга эса бир хонали уйлар тантанали равишда топширилди.\nСпортчи ва мураббийлар, ота-оналар сўзга чиқиб, давлатимиз томонидан кўрсатилаётган юксак эътибор ва рағбат учун миннатдорлик билдирдилар, 2024 йилда Парижда бўладиган Паралимпия ўйинларида бундан ҳам юқори натижаларни қўлга киритишга ваъда беришди.


UzAuto Motors Equinox устига 47 фоиз нарх куйиб сотаётгани маълум булди – КУН УЗ\nГлавная / Иктисодиёт / UzAuto Motors Equinox устига 47 фоиз нарх куйиб сотаётгани маълум булди\n11.11.2020\tИктисодиёт Comments Off on UzAuto Motors Equinox устига 47 фоиз нарх куйиб сотаётгани маълум булди 16 Показы\nUzAuto Motors компанияси АКШдан импорт килаётган Chevrolet Equinox кроссоверини 22,8 минг долларга сотиб олиб, 33,6 минг долларга сотмокда.\nДавлат харидлари порталидаги ахборотга кура, «UzAuto Motors» АЖ АКШнинг General Motors Overseas Distribution LLC компанияси билан 2019 йил 27 ноябрда шартнома тузган. Орадан бир ой утиб, UzAuto Motors Тошкентда Equinox ва яна 3та премиум сегментдаги моделлар такдимотини утказган эди.\nШартнома киймати (CPT/CIP) 199,9 млн доллар ёки шу моделдаги хар бир автомобил учун 22,8 минг долларга тенг булган.\nCIP нархи (carriage and insurance paid) – шартнома тузилган махсулотнинг нархи ичига етказиб бериш ва харидор фойдасига сугурта харажатлари хам кушилганини англатади.\nУзбекистонда Equinox 33,6 минг доллардан сотилмокда. Бу эса ушбу автомобил нархи импорт кийматидан 10,8 минг доллар ёки 47 фоизга юкори эканини курсатади.\nЭслатиб утамиз, 2019 йилда нархи 40 минг доллардан ортик автомобилларни Узбекистонга божсиз олиб киришга рухсат берилганди. Аммо 2020 йил бошидан UzAuto Motors киммат нархдаги туртта импорт автомобил сотувини йулга куйгач, бизнес-класс автомобиллар учун божсиз тартиб бекор килинди.\nТаъкидлаш жоиз, монопол корхонага хориждан автомобил импорт килишда яширин тарзда эксклюзив имтиёзлар берилган булиши мумкин. Компания импорт автомобиллар учун белгиланган бож ва утилизация йигимини туламаётгани эхтимолидан келиб чикиб, октябрь ойида бир гурух депутатлар Божхона кумитаси ва Молия вазирлигига суров юборганди.\nСуровга божхоначилар «махфий маълумотлар» ёзилган жавоб йуллашган. Молия вазирлигининг жавоби хакида жамоатчиликда маълумот йук.\nПред. Озарбойжонлик харбийлар Тогли Корабог пойтахтига якинлашиб колгани маълум килинди\nСледующая Россия Африкада харбий-денгиз базаси куришни режалаштирмокда